<p style="text-align: justify;"><strong>भोपाल</strong>।&nbsp;<strong> </strong>मिसरोद में लो फ्लोर बस ने एक बाइक सवार को टक्कर मार दी। पहिये के नीचे कुचल जाने से युवक की मौत हो गई। वहीं बाइक पर पीछे बैठी युवती उछलकर दूर जा गिरी, उसे हल्की चोट आई है। हादसे से नाराज भीड़ ने बस में तोड़फोड़ की। पुलिस ने बताया कि शारदा नगर, नारियलखेड़ा निवासी तरुण सोनी उर्फ मयंक पुत्र आरडी सोनी (31) प्रायवेट नौकरी करता था। बुधवार को अध्योया नगर में रहने वाली दोस्त के साथ भोजपुर मंदिर गया था। लौटते समय दोपहर करीब डेढ़ बजे मिसरोद स्थित ग्राम छान के पास तरुण बाइक समेत सामने से आ रही लो फ्लोर बस से भिड़ गया। तरुण बाइक समेत बस के नीचे आ गया, जबकि युवती बाइक से उछलकर सड़क किनारे दूर जाकर गिरी। इस दौरान बस का पहिया तरुण को कुचलते हुए निकल गया, जिससे उसकी मौत हो गई। हादसे के बाद गुस्साए लोगों ने बस में तोड़फोड़ की। ड्राइवर बस छोड़कर फरार हो गया। सूचना मिलते ही मौके पर पहुंची पुलिस ने बस जब्त कर ली। घायल युवती बीकॉम सेकंड ईयर में पढ़ती है। बुधवार सुबह वह घर से कॉलेज जाने का कहकर निकली थी, लेकिन वह दोस्त के साथ घूमने चली गई।</p>

<p style="text-align: justify;"><strong>इधर लो फ्लोर बस ने कार को मारी टक्कर</strong></p>

<p style="text-align: justify;">बुधवार की सुबह एमपी नगर इलाके में भी एक लाल बस ने कार को टक्कर मार दी। इस हादसे में कार सवार व्यापारी बच गए। पुलिस के मुताबिक गोविंदपुरा निवासी रामरिज पाल गुप्ता (63) व्यापारी हैं। उनकी एमपी नगर में एक शॉप है। गुप्ता ने पुलिस को बताया कि बुधवार सुबह करीब साढ़े दस बजे वे घर से एमपी नगर के लिए निकले थे। चेतक ब्रिज पर उन्हें पीछे से आई तेज रफ़्तार लो-फ्लोर बस ने टक्कर मार दी। गनीमत यह रही कि हादसे में रामरिज बाल-बाल बच गए। पुलिस ने लाल बस चालक के खिलाफ तेजरफ़्तार से बस चलाकर एक्सीडेंट करने का मामला दर्ज किया है।</p>
