<p style="text-align: justify;"><strong>भोपाल</strong>। सतपुड़ा भवन में आदिम जाति कल्याण विभाग के अधिकारी ने अधीनस्थ कर्मचारी पर को पीट- पीटकर अधमरा कर दिया, जिससे वह बेहोश होकर गिर पड़ा। इससे कर्मचारी भड़क गए और हंगामा मच गया। इसी बीच अफसर जहांगीराबाद थाने जा पहुंचा और घायल कर्मचारी पर ही एफआईआर दर्ज करने का दबाव बनाने लगा। पुलिस ने जांच शुरू कर दी है। सोमवार दोपहर आजाक के अपर संचालक एसएस भंडारी किसी बात पर नाराज होकर अधीनस्थ बाबू अजय जायसवाल को धमकाने लगे। विरोध करने पर भंडारी का गुस्सा बढ़ गया और जायसवाल को पीटना शुरू कर दिया। जायसवाल ने बचने की कोशिश भी की, लेकिन ज्यादा चोट आने से बेहोश हो गया। तब तक कर्मचारियों में खबर फैली तो भीड़ जुट गई और हंगामा मचने लगा। हालात बिगड़ते देख भंडारी खिसक गया और सीधे जहांगीराबाद थाने पहुंचकर अपने ऊपर हमले के लिए अजय जायसवाल को दोषी ठहराते हुए एफआईआर दर्ज करने का दबाव बनाया। हालांकि तब तक पुलिस को हंगामे की भनक लग चुकी थी, जिससे पुलिस ने एफआईआर के बजाय जांच का भरोसा दिलाया। पत्रकार आत्महत्या के मामले में आरोपी है अफसर : मारपीट का आरोपी अफसर पहले से पत्रकार की आत्महत्या के मामले में जमानत पर है तो वहीं भ्रष्टाचार और पद के दुरुपयोग के आरोप में आर्थिक अपराध अनुसंधान ब्यूरो चालान पेश करने की तैयारी में है।</p>

<p style="text-align: justify;"><strong>मारपीट के पीछे यह है कारण</strong></p>

<p style="text-align: justify;">आदिम जाति कल्याण विभाग के अपर संचालक सुरेंद्र सिंह भंडारी और उनके अधीनस्थ बाबू अजय जायसवाल के बीच तनातनी चली आ रही है। इसकी वजह है पत्रकार राजेंद्र राजपूत आत्महत्या मामले में मृतक परिवार से जायसवाल के पारिवारिक रिश्ते, ऐसे में कई बार भंडारी ने धमकाते हुए जायसवाल को नतीजे भुगतने का कहा है। इस बारे में जायसवाल ने आयुक्त, आजाक के साथ ही पुलिस महकमे को शिकायत करते सुरक्षा मांगी है। इसके अलावा ईओडब्ल्यू में भी भंडारी के खिलाफ 68 करोड़ के घोटाले में जांच चल रही है।</p>
