<p style="text-align: justify;"><strong>कराची</strong>। वैश्विक रेटिंग एजेंसी मूडीज इन्वेस्टर इंटरनेशनल ने पाकिस्तन की साख को घटाकर स्थिर से नकारात्मक कर दिया है। रेटिंग एजेंसी ने विदेशों के साथ करोबार की दृष्टि से देश की कमजोरी और आरक्षित विदेशी मुद्रा भंडार पर दबाव को देखते हुए उसकी रेटिंग कम की है। मूडीज ने यहां जारी बयान में कहा कि पाकिस्तान में विदेशों से धन की आवक कम हो गई है और विदेशी मुद्रा भंडार निचे आ गया है और अगले एक से डेढ़ साल में इसे भर पाना संभव नहीं है। पाकिस्तान का साख परिदृश्य ऐसे समय घटाया गया है जबकि यहां 25 जुलाई को आम चुनाव होने वाले हैं। मूडीज ने कहा कि पाकिस्तान की अर्थव्यवस्था की रेटिंग में बदलाव का फैसला बाहरी जोखिम बढ़ने की वजह से लिया गया है। मौजूदा भुगतान संतुलन दबाव की वजह से विदेशी मु्रदा के सुरक्षित भंडार के लिए भी जोखिम है। बयान में कहा गया है कि देश का विदेशी मुद्रा भंडार कम होने से उसके लिए विदेशी देनदारियां पूरी करने के लिए सस्ती दर पर कर्ज जुटाना मुश्किल हो गया है इससे सरकार की नकदी की स्थिति पर जोखिम है। पिछले सप्ताह से पाकिस्तानी रुपये पर भी दबाव है और यह 124 रुपए प्रति डॉलर तक टूट चुका है। करेंसी एक्सचेंज डीलरों का कहना है कि डॉलर की कमी हो गई है।</p>
