<p style="text-align: justify;"><strong>सोच्चि</strong>। टोनी क्रूस के इंजरी समय में आखिरी मिनट के करिश्माई गोल से गत चैंपियन जर्मनी ने ग्रुप-एफ में शनिवार को स्वीडन को 2-1 से मात देकर फीफा विश्व कप फुटबॉल टूर्नामेंट के नॉकआॅउट दौर में पहुंचने की अपनी उम्मीदों को जिन्दा रखा। ब्राजील में चार वर्ष पहले चैंपियन बनी जर्मन टीम ने अपना पहला मैच मैक्सिको के खिलाफ 0- 1 से गंवा दिया था और स्वीडन के खिलाफ मुकाबले में वह पहले हाफ तक एक गोल से पिछड़ गई थी, लेकिन जर्मनी ने दूसरे हाफ में दो गोल कर अपनी उम्मीदों को कायम रखा। 90 मिनट तक स्कोर 1-1 से बराबर रहने के बाद मैच इंजरी समय में प्रवेश का चुका था और ऐसा लग रहा था कि जर्मनी को अंक बांटने के लिए मजबूर होना पड़ेगा, लेकिन आखिरी मिनट में जैसे करिश्मा हो गया और पूरा जर्मन खेमा और उनके प्रशंसक ख़ुशी से उछल पड़े। जर्मनी को आखिरी पलों में बॉक्स के बाहर फ्री किक मिली और क्रूस का लहराता शॉट गोलकीपर की पहुंच से दूर गोल में समा गया। जर्मनी की दो मैचों में यह पहली जीत है और अब उसके स्वीडन के बराबर तीन अंक हो गए हैं। दोनों टीमें मैक्सिको से पीछे हैं, जिसके छह अंक हैं।</p>
