<p style="text-align: justify;"><strong>जबलपुर</strong>।<strong> </strong>रेलवे कर्मचारी व एक यात्री की सजगता से रीवा-जबलपुर इंटरसिटी जबलपुर में दुर्घटनाग्रस्त होने से बाल-बाल बच गई। बुधवार को सुबह 10 बजे हुए इस घटनाक्रम में सैकड़ों यात्री लेकर ट्रेन प्लेटफार्म पर पहुंचने वाली थी। बताया जाता है कि जबलपुर स्टेशन पर गश्त कर रहे जीआरपी कर्मियों आनंद यादव,धीरेन्द्र सिंह,रज्जाक और कृष्णकात सहायता केन्द्र के सामने प्लेटफार्म पर खड़े थे कि एक यात्री ने उन्हें आकर बताया कि रेलवे ट्रैक टूटा हुआ लग रहा है। उन्होंने घटना को उप स्टेशन अधीक्षक वाणिज्य नवीन कनौजिया को बताया। यात्री की बात को गंभीरता से लेते हुए श्री कनौजिया तुरंत दौड़कर वहां पहुंचे एवं रेल ट्रेक टूटा देखा। उसी समय इंटरसिटी गाड़ी धड़धड़ाते हुए उसी पटरी पर आ रही थी।</p>

<p style="text-align: justify;"><strong>ट्रेन पायलट को किया इशारा</strong></p>

<p style="text-align: justify;">श्री कनौजिया ने तुरंत खतरा भांप कर ट्रेन के चालक को इशारा किया रेल चालक ने गाड़ी की रफ्तार कम कर दी। जिससे गाड़ी टूटी पटरी से 25 फट पहले रुक गई। श्री कनौजिया की इस तत्परता पर वरिष्ठ मंडल वाणिज्य प्रबंधक आनंद कुमार ने उनके कार्य की सराहना की है। रेलवे द्वारा टूटी पटरी के सुधार का कार्य युद्ध स्तर पर किया जा रहा है।</p>

<p style="text-align: justify;"><strong>3 घंटे ठप रहा यातायात</strong></p>

<p style="text-align: justify;">इस कार्य के चलते दोपहर 1 बजे तक प्लेटफर्म नंबर 1 से गाड़ियों का संचालन ठप रहा। इस ट्रेन पर आने वाली ट्रेनों को अन्य प्लेटफार्म पर लिया गया। इस अवधि में प्रभातिव ट्रेनों में पवन एक्सप्रेस शामिल रही जिसे प्लेटफार्म नंबर 3 पर लिया गया।</p>

<p style="text-align: justify;"><strong>पवन के यात्रियों ने मचाया हंगामा</strong></p>

<p style="text-align: justify;">पवन एक्सप्रेस इस चक्कर में 40 मिनट खड़ी रही जिसके कारण इस ट्रेन के एसी कोच में सफर कर रहे यात्रियों ने हंगामा मचा दिया। उनका कहना था कि इलाहाबाद,सतना और कटनी में सूचना देने के बाद भी ट्रेन के एसी को चालू नहीं कराया गया। यात्रियों को आरपीएफ ने समझाया और एसी को ठीक करवाया तब जाकर ट्रेन आगे रवाना हो सकी।</p>
