<p style="text-align: justify;"><strong>सेंट पीटर्सबर्ग</strong>। स्विटजरलैंड की टीम मंगलवार को फीफा विश्वकप के प्री क्वार्टर फाइनल मुकाबले में अपनी अभी तक की सबसे प्रतिभाशाली टीम के साथ स्वीडन का मुकाबला करने उतरेगी जहां टीम की जीत ही उसकी&lsquo;गोल्डन जेनरशन&rsquo;की छवि को बनाये रख सकती है। स्विटजरलैंड फुटबॉल विश्वकप में अंडरडाग की तरह उतरी है लेकिन टीम की एकजुटता की बदौलत वह नॉकआउट तक पहुंच सकी है। हालांकि स्वीडन के खिलाफ सेंट पीटर्सबर्ग स्टेडियम में उसे कप्तान स्टीफन लीशेटनर और फाबियन शार की अनुपस्थिति में उतरना होगा। दोनों को ही दो-दो येलो कार्ड मिलने के कारण बाहर होना पड़ा है, लेकिन रिकार्डो रोड्रिग्ज, जेरदान शकीरी और ग्रनित शाका सभी यूरोप की बड़ी लीगों में खेलते हैं और टीम की मजबूत लाइनअप का हिस्सा हैं जो 1954 के बाद पहली बार टीम को क्वार्टरफाइनल में ले जाने में अहम भूमिका निभा सकते हैं।</p>
