<p style="text-align: justify;"><strong>भोपाल</strong>।<strong> </strong>बांधवगढ़ की शान कही जाने वाली राजबहरा वाली बाघिन पर बन रही बीबीसी की फिल्म अब पूरी नहीं हो सकेगी। शुक्रवार को उसका शव मिला। बांधवगढ़ पार्क के अधिकांश बाघों की मां राजबहरा अपनी चंचलता के लिए इस कदर मशहूर थी कि बीबीसी उस पर फिल्म शूट कर रहा था। मई-जून में बीबीसी की टीम ने उसकी शूटिंग भी की थी। दो दिन पहले यानी 27 जून को भी बीबीसी की की टीम उसे शूट करने आई थी, लेकिन हालात बिगड़ने पर सिर्फ कुछ शॉट्स ही लिए जा सके। जुलाई में यही टीम फिर से 18 दिनों के लिए बाघिन को शूट करने आने वाली थी। लेकिन बाघिन की मौत से यह कहानी यहीं खत्म हो गई।</p>

<p style="text-align: justify;"><strong>दो दिन पहले ही हाथी पर किया था हमला</strong></p>

<p style="text-align: justify;">बाघिन की अचानक मौत सवालों के घेरे में है। हालांकि पार्क प्रबंधन का दावा है कि बाघिन की मौत आपसी लड़ाई में हुई है। लगभग 1 माह पहले इसी बाघिन को रेडियो कॉलर खोलने के लिए ट्रेंकुलाइज किया गया था। संभवत: ट्रेंकुलाईजिंग के दौरान बेहोशी की दवा की मात्रा ज्यादा हो जाने से बाघिन की हालत खराब हो गई थी। तब आॅक्सीजन देकर डॉक्टरों के सहयोग से होश में लाया जा सका था। मौत से एक दिन पहले ही इसने हाथी पर हमला कर दिया था। इससे हाथी महावत सहित जमीन पर गिर पड़ा था।</p>
