<p style="text-align: justify;"><strong>भोपाल</strong>।<strong> </strong>नेता प्रतिपक्ष अजय सिंह ने मंदसौर में सुनियोजित तरीके से साम्प्रदायिक दंगे कराने और शहर के साथ प्रदेश का सद्भाव बिगाड़ने के प्रयास करने वाले विश्व हिन्दू परिषद और बजरंग दल के मंदसौर इकाई पर आपराधिक प्रकरण दर्ज करने और उन्हें तत्काल गिरफ्तार करने की मांग की है। उन्होंने कहा कि प्रदेश में चुनाव के ठीक पहले सद्भाव बिगाड़ने की यह साजिश थी, जिसे जिले के कलेक्टर और एसपी ने अपनी सूझबूझ से विफल कर दिया। नेता प्रतिपक्ष अजय सिंह ने पुलिस महानिदेशक से कहा है कि वे कलेक्टर और एसपी की जो रिपोर्ट है, उस पर तत्काल कार्यवाही करें। साथ ही विश्व हिन्दू परिषद और बजरंग दल के जो लोग इस घटना के पीछे है जिनका नाम रिपोर्ट में है, उन पर तत्काल दंगा भड़काने की धाराओं के तहत मामला दर्ज कर गिरफ्तार करें। ताकि प्रदेश में सद्भाव को बिगाड़ने की कोई जुर्रत न करे चाहे वह किसी भी धर्म का क्यों न हो। उन्होंने कहा कि एक दरिंदगी का बदला दूसरी दरिंदगी से लेने के लिए मंदसौर के विश्व हिन्दू परिषद कार्यालय में बैठक होना खतरनाक संकेत हैं कि प्रदेश में सद्भाव बिगाड़ने के लिए वोट पाने की घिनौनी कोशिश शुरू हो गई है।</p>
