<p style="text-align: justify;"><strong>भोपाल</strong>। नई-नई मॉडल और एंकर को &lsquo;कंप्रो आॅफर&rsquo; देने वाली इवेंट मैनेजर कनक सोनी के खिलाफ शिकायत करने वाली एंकर के बयान दर्ज करने के साथ ही पुलिस ने उसके खिलाफ शिकंजा कसना शुरू कर दिया है। पुलिस कनक सोनी के कॉल डिटेल निकालने के साथ ही उसके खिलाफ अलग-अलग थानों में दर्ज मामले और शिकायतों के साथ ही सोशल मीडिया पर पोस्ट और कमेंट्स की जांच करेगी। कनक ने एंकरिंग और मॉडलिंग करने वाली युवती से फेसबुक के जरिए पहचान की फिर इंदौर में एक कार्यक्रम में एंकरिंग का आॅफर दिया। बाद में कंप्रो करने पर 20 से 30 हजार रुपए का आॅफर देते हुए यह भी कहा कि इंदौर के लोग भोपाल आए हैं, सिर्फ &lsquo;एक कंप्रो&rsquo; करने पर अच्छा पेमेंट हो जाएगा। इस तरह के इंडीसेंट प्रपोजल से आहत युवती ने पिपलानी थाने में लिखित शिकायत की। इसके बाद उसने गुरुवार को एसपी साउथ राहुल लोढ़ा से भी गुहार लगाई। महिला अधिकारी ने लिए बयान: पिपलानी थाने में एसआई सुरेखा सिंह ने गुरुवार शाम पीड़ित युवती के बयान लिए। युवती ने अपना बयान दर्ज कराने के साथ ही वॉटसएप और फेसबुक पर कनक सोनी के मैसेज के स्क्रीन शॉट और वायस मैसेज की रिकॉर्डिंग भी पुलिस को सौंपी। इसमें रिपोर्ट वापस नहीं लेने पर अंजाम भुगतने की धमकियां दी गई हैं। पुलिस इसकी भी जांच कर रही है।</p>

<p style="text-align: justify;"><strong>सोशल मीडिया पर खुद को दिल्ली का बताती है</strong></p>

<p style="text-align: justify;">कंप्रो का आॅफर देने वाली कनक सोनी सोशल मीडिया पर अपने आप को दिल्ली की रहवासी बताते हुए मुंबई में कार्यरत मॉडल और एक्टर बताती है। हालांकि पुलिस की शुरुआती जांच में पता चला है कि भोपाल के कोटरा इलाके में ही कनक सोनी रहती है और फैशन शो और ब्यूटी कांटेस्ट से जुडी रहती है।</p>
