<p style="text-align: justify;"><strong>जबलपुर</strong>। सागर के मालथौन थानान्तर्गत रविवारसो मवार की दरम्यानी रात्रि अधिवक्ताओं पर षडयंत्र के तहत हत्या करने के उद्देश्य से हमला किया गया था। जिसे लूट की वारदात बताने का प्रयास किया जा रहा है। इस संबंध में हमारे पास साक्ष्य व गवाह हैं और सामने आने की स्थिति में उनकी जान को खतरा है। प्रकरण की जांच सीबीआई करती है तो उनके समक्ष हम गवाह व साक्ष्य पेश करेंगे। यह बात मप्र हाईकोर्ट बार एसोसिएशन के अध्यक्ष आदर्शमुनि त्रिवेदी ने पत्रकारवार्ता में कही। दी गई थी धमकी उन्होंने बताया कि मप्र हाईकोर्ट बार एसोसियेशन ने रविवार को सिल्बर जुबली हॉल में संयुक्त बैठक आयोजित की थी। आरोप है कि बैठक में शामिल नहीं होने के लिए राज्य अधिवक्ता परिषद के अध्यक्ष शिवेन्द्र उपाध्याय व सदस्य भूप नारायण सिंह ने प्रदेश भर की कई एसोसिएशन के पदाधिकारियों को धमकी दी थी। शामिल होने की स्थिति में नतीजा भुगतने की बात उनके द्वारा कही गयी थी। रैकी कर किया हमला ग्वालियर बार एसोसियेशन अध्यक्ष अनिल मिश्रा व उपाध्यक्ष राजीव मिश्रा सहित अन्य पदाधिकारियों पर रात्रि लगभग 12.30 बजे सागर के मालथौन थानान्तर्गत नेशनल हाईवे पर हमला हुआ। घटना के ठीक पांच मिनट पहले उसी जगह से बीना अधिवक्ता संघ के सचिव की गाड़ी निकली थी। ग्वालियर बार एसोसियेशन अध्यक्ष अनिल मिश्रा व उपाध्यक्ष राजीव मिश्रा सहित अन्य पदाधिकारियों की रैकी हो रही थी। घटना स्थल से कुछ समय पहले सभी लोगों ने ढाबे में खाना गया। उनकी गाड़ी का टायर षडयंत्र के तहत पंचर किया गया था।</p>

<p style="text-align: justify;"><strong>रोकने के लिए ट्रक लगा था</strong></p>

<p style="text-align: justify;">इसके अलावा उन्हें रोकने के लिए आगे एक ट्रक भी लगाकर रखा गया था। टायर बदलते समय आरोपियों ने अध्यक्ष अनिल मिश्रा को टारगेट करते हुए हमला किया था। सभी लोगों के साथ खेत में ले जाकर मारपीट की गयी।</p>

<p style="text-align: justify;"><strong>...तो सोना-हीरा क्यों छोड़ा</strong></p>

<p style="text-align: justify;">उनके मोबाइल सहित पहनी हुई हीरे की अंगूठी व सोने की चैन व अंगूठी आरोपियों ने नहीं लूटी। जिसका आशय है कि वारदात लूट के उद्देश्य से नहीं हुई है। षडयंत्र के तहत हत्या करने के उद्देश्य से बारदात को अंजाम दिया गया है।</p>

<p style="text-align: justify;"><strong>गृह मंत्री के क्षेत्र में ये हाल</strong></p>

<p style="text-align: justify;">उन्होंने कहा कि उक्त घटना प्रदेश के गृहमंत्री भूपेन्द्र सिंह के विधानसभा क्षेत्र में हुई है। वह अपने क्षेत्र में लोगों को सुरक्षित नहीं पहुंचा सकते तो उन्हें अपने पद से इस्तीफा दे देना चाहिए। इस दौरान बार एसोसियेशन के सचिव शशांक शेखर, जिला बार के अध्यक्ष आरके सिंह सैनी, सचिव मनीष मिश्रा, एसबीसी के सदस्य राधेलाल गुप्ता सहित अन्य पदाधिकारी शामिल थे।</p>
