<p style="text-align: justify;"><strong>भोपाल </strong>। <strong>&nbsp;</strong> शनिवार को कलियासोत डेम के पास विवाद के दौरान गोली लगने से घायल नाबालिग के मामले में चूनाभट्टी पुलिस ने खनन कारोबारी दिलीप गुप्ता के नाबालिग बेटे पर हत्या के प्रयास का मामला दर्ज कर लिया है। इधर गुप्ता के बेटे की शिकायत पर घायल और उसके दोस्तों पर मारपीट का मामला दर्ज किया है। हालांकि घायल के बयान नहीं हो सके हैं। पुलिस का मानना है कि घायल के बयान के बाद गनमैन को भी आरोपी बनाया जा सकता है। शनिवार शाम 7 बजे डैम पर चूनाभट्टी निवासी दिलीप गुप्ता का बेटा गनमैन राजेश लोधी के साथ गया था। जहां पैलेस आर्चेड निवासी पंकज तरेजा का नाबालिग बेटा और उसके दोस्त भी थे। पुराने विवाद को लेकर गुप्ता और तरेजा के बेटे में कहासुनी हो गई। विवाद हाथापाई तक पहुंच गया। इसी बीच गुप्ता पक्ष से 12 बोर बंदूक से गोली चलाई गई। गोली के 26 छर्रे तरेजा के बेटे की टांग में लगे।</p>

<p style="text-align: justify;"><strong>स्पष्ट नहीं किसने चलाई गोली</strong></p>

<p style="text-align: justify;">इस मामले में पुलिस अब तक इस नतीजे पर नहीं पहुंची है कि गोली किसने चलाई। घायल पक्ष के लोग दिलीप गुप्ता के नाबालिग बेटे पर गोली चलाए जाने का आरोप लगा रहे हैं। जबकि गुप्ता का गनमैन राजेश लोधी का कहना है कि उनके मालिक की पिटाई को देख उसने गोली चलाई थी। लेकिन पुलिस को अभी घायल के बयान का इंतजार है।</p>
