<p style="text-align: justify;"><strong>इंदौर</strong> । एक महिला के मोबाइल पर बैंक अधिकारी बनकर ठगोरे ने फोन किया और फिर एटीएम कार्ड का नंबर पूछ लिया। देखते ही देखते खाते से 50 हजार रुपए का आॅनलाइन ट्रांसफर कर लिया। पुलिस ने धोखाधड़ी का मामला दर्ज कर जांच में लिया है। वहीं दो अन्य लोगों को भी बैंक अधिकारी बनकर हजारों का चूना लगाया गया। कनाड़िया पुलिस ने बताया कि अखिलेश पिता प्रकाशचंद्र राका निवासी वैभव नगर ने शिकायत दर्ज कराई है कि मेरी पत्नी शोभा के मोबाइल नंबर पर किसी व्यक्ति ने फोन किया। वह खुद को बैंक अधिकारी बता रहा था। ठगोरे ने बैंक अधिकारी बनकर पत्नी शोभा को धमकाया कि तुम्हारा एटीएम कार्ड लॉक किया जा रहा है। जल्दी से अपने एटीएम कार्ड का नंबर बता दो। दस पर मेरी पत्नी ने उक्त बैंक अधिकारी को एटीएम कार्ड का नंबर बता दिया। इसके बाद मेरे ज्वाइंट अकाउंट से 49 हजार 9 सौ 98 रुपए का ट्रांजेकशन कर लिया गया। पीड़ित अखिलेश का कहना है कि जब मोबाइल पर मैसेज आया तो हमें ठगी का पता चला। पुलिस ने अज्ञात धोखेबाज के खिलाफ मामला दर्ज किया है। उल्लेखनीय है कि शहर में आॅनलाइन ठगी की वारदातें लगातार बढ़ती जा रही है। जागरुकता अभियान और आए दिन अखबारों में ठगी की खबरे आने के बाद भी लोग आसानी से इनके जाल में फंस रहे हैं। अब तक दर्जनों मामले पुलिस थानों में दर्ज हो चुके हैं, लेकिन कुछेक मामलों को छोड़कर पुलिस अपराधियों तक नहीं पहुंच पाती है। कई मर्तबा तो ठगोरे पुलिस को भी चैलेंज कर देते हैं कि तुम में दम हो तो पकड़ कर बताओ।</p>

<p style="text-align: justify;"><strong>एटीएम बंद कर देंगे, 16 डिजिट का नंबर बताओ</strong></p>

<p style="text-align: justify;">एक महिला को बैंक अधिकारी का फोन आया और उसने एटीएम बंद करने की धमकी देकर 16 डिजिट का नंबर पूछ लिया, फिर देखते ही देखते खाते से हजारों रुपए निकाल लिए। प्रोमिता गोकुल मलिक निवासी आराधना नगर ने एरोड्रम पुलिस को शिकायत की है कि उसके मोबाइल पर फोन आया था। मोन करने वाले ने खुद को बैंक अधिकारी बताया। उसने बताया कि तुम्हारा एटीएम बंद कर देंगे। यदि एटीएम चालू रखना है तो एटीएम कार्ड पर लिखा 16 डिजिट का नंबर बताना होगा। इस पर पीड़िता ने उक्त बैंक अधिकारी को नंबर बता दिया। देखते ही देखते ही उसके खाते से 9 हजार रुपए निकाल लिए गए। पुलिस ने धोखाधड़ी का मामला दर्ज कर जांच में लिया है।</p>
