<p style="text-align: justify;"><strong>शाजापुर &nbsp;</strong>। &nbsp; रविवार दोपहर प्री-मानसून की झमाझम बारिश ने लोगों को गर्मी से राहत दिलाने के साथ ही परेशानी में भी डाल दिया। क्योंकि कई बड़े गंदे नालों की इस बार सफाई नहीं होने की वजह से बारिश का पानी मार्ग पर ही जमा हो गया, जिसकी वजह से राहगीरों को निकलने में असुविधा का सामना करना पड़ा। करीब एक घंटे की जोरदार बारिश से पूरा शहर तरबतर हो गया। गौरतलब है कि आसमान पर काले बादलों का पहरा रहने के बाद भी भीषण गर्मी का सितम लोगों पर जारी है और इसी के चलते रविवार दोपहर तक भी गर्मी और उमस लोगों को बेचैन करती रही। काली घटाओं ने दोपहर बाद तेज बूंदों के साथ बरसना शुरू कर दिया जिसकी वजह से मौसम में ठंडक घुल गई और लोगों को गर्मी से निजात मिली। मौसम के जानकार सत्येंद्र धनोतिया ने बताया कि लगभग एक घंटे से अधिक समय हुई प्री-मानसून की झमाझम बारिश के कारण अधिकतम तापमान गिरावट के साथ 40 डिग्री दर्ज किया गया। वहीं न्यूनतम तापमान 25.5 डिग्री रहा। उल्लेखनीय है कि मौसम विभाग ने इस वर्ष 8 जून तक ही मानसून के आने की संभावना जताई थी, लेकिन बंगाल की खाड़ी में सिस्टम कमजोर होने की वजह से मानसून की दस्तक अब तक नहीं हो सकी है और अब मौसम विभाग 30 जून को प्रदेश में मानसून के प्रवेश होने की भविष्यवाणी कर रहे हैं। राहत के साथ ही बरसी मुसीबत- रविवार दोपहर हुई बारिश आदर्श कॉलोनी, बेरछा रोड सहित अन्य इलाकों में यह बारिश लोगों के लिए मुसीबत का सबब भी बनी, क्योंकि बेरछा रोड पर रेलवे पुल के नीचे वाला मार्ग बारिश की वजह से तालाब के रूप में तब्दील हो गया, जिसकी वजह से यहां से गुजरने वाले राहगीरों को भारी कठिनाई का सामना करना पड़ा। वहीं आदर्श कॉलोनी स्टेशन मार्ग पर भी नाले का पानी जमा होने से लोग परेशान हुए। रहवासियों ने बताया कि इस बार नालों की सफाई नही होने की वजह से हल्की बारिश में ही मार्ग पर पानी जमा होने की समस्या उत्पन्न हो गई है।</p>
