<p style="text-align: justify;"><strong>इंदौर&nbsp;&nbsp;</strong>।&nbsp; खंडवा रोड पर अंध गति से आ रहे आॅटो ने गुरुवार की रात एक साइकिल को जोरदार टक्कर मार दी। टक्कर लगने के बाद साइकिल सवार वहीं गिर गया, वहीं आॅटो चालक भाग निकला। राह चलते लोगों ने 108 पर सूचना दी, लेकिन एक घंटे तक कोई एम्बुलेंस नहीं पहुंची। एक घंटे बाद लोगों ने उसे अस्पताल पहुंचाया, लेकिन उसे बचाया नहीं जा सका। भंवरकुआ पुलिस ने बताया कि मृतक की पहचान रवि पिता बाबूलाल जोशी, निवासी सिंधी कॉलोनी के रूप में हुई है। बताया जा रहा है कि रवि साइकिल पर आइसक्रीम बेचने का काम करता था। वह गुरुवार की रात घर की ओर लौट रहा था। इसी दौरान नर्मदा नगर के सामने एक आॅटो ने उसे जोरदार टक्कर मार दी। दुर्घटना में रवि के सिर व शरीर के अन्य हिस्सों में गंभीर चोटें आई थीं। लोगों ने 108 एम्बुलेंस को फोन किया, लेकिन वहां किसी ने फोन नहीं उठाया। अंतत: राहगीरों ने उसे आॅटो से जूनी इंदौर स्थित एक निजी अस्पताल पहुंचाया। वहां पर घायल के परिजन नहीं होने के चलते इलाज शुरू नहीं हो पाया। बाद में रहवासी गणपत यादव ने फिर 108 को कॉल किया तो करीब आधे घंटे बाद एम्बुलेंस पहुंची और उसे एमवाय अस्पताल रेफर किया गया। यहां देर रात एक बजे रवि की मौत हो गई। बताया जाता है कि एमवाय में भी काफी देर तक स्ट्रेचर नहीं मिला, जब स्ट्रेचर मिला तो डॉक्टर इलाज में लापरवाही करते रहे। इसके चलते युवक ने आखिरकार दम तोड़ दिया। सूचना पर पुलिस ने अज्ञात आॅटो चालक के खिलाफ केस दर्ज कर उसकी तलाश शुरू कर दी है।</p>

<p style="text-align: justify;"><strong>बाइक से गिरी महिला की मौत</strong></p>

<p style="text-align: justify;">बाइक पर बैठी महिला का संतुलन बिगड़ गया और वह गिरकर घायल हो गई। इलाज के दौरान उसकी मौत के बाद पुलिस ने बाइक चालक के खिलाफ केस दर्ज किया। गौतमपुरा पुलिस ने बताया कि मृतका का नाम गीताबाई पति छोगालाल (55) निवासी ग्राम असावता बड़नगर है। वह बाइक पर बैठकर जा रही थी। इसी दौरान मेंढकवास के पास एक बाइक की टक्कर से उसका संतुलन बिगड़ा और वह गिरकर घायल हो गई थी। अस्पताल में इलाज के दौरान उसकी मौत हो गई।</p>
