<p style="text-align: justify;"><strong>नई दिल्ली</strong>। दिल्ली के सीएम अरविंद केजरीवाल के निवास पर मुख्य सचिव अंशु प्रकाश पर हमले के मामले में फॉरेंसिक रिपार्ट आ गई है। इसमें कहा गया है कि घटना की रात मुख्यमंत्री के निवास के कैमरों में नजर आ रहा समय वास्तविक समय से करीब 40 मिनट पीछे है। हालांकि रिपोर्ट में इस बात का जिक्र नहीं है कि प्रकाश पर कथित हमले के समय के आसपास कैमरों या घड़ी में छेड़छाड़ की गई थी या नहीं , या फिर इसे इस तरह सेट किया गया था। पुलिस की टीम ने सिविल लाइंस में केजरीवाल के निवास पर लगे सीसीटीवी कैमरे 23 फरवरी को खंगाले थे और जांच के लिए हार्ड डिस्क जब्त कर लिया था। सीएम आवास पर 14 कैमरे काम कर रहे थे जबकि 7 बंद थे।&nbsp;</p>

<p style="text-align: justify;"><strong>हमले के वक्त केजरीवाल, सिसोदिया थे मौजूद: पुलिस</strong></p>

<p style="text-align: justify;">पुलिस का कहना है कि मुख्य सचिव पर हमले के वक्त केजरीवाल मौजूद थे। पुलिस इस संबंध में केजरीवाल , उपमुख्यमंत्री मनीष सिसोदिया और 11 आप विधायकों से पूछताछ कर चुकी है। दिल्ली पुलिस के एक अधिकारी ने कहा कि हम जांच के आखिर चरण में हैं। आरोपपत्र तैयार किया जा रहा है।</p>
