<p style="text-align: justify;"><strong>भोपाल, </strong>। &nbsp;<strong> </strong>&nbsp; राजधानी भोपाल सहित करीब-करीब पूरे प्रदेश में मानसून दस्तक दे चुका है। मालवा में तो पहले दिन से ही बादल मेहरबान हैं। गुरुवार को भी सुबह से इंदौर सहित प्रदेशभर के कई जिलों में झमाझम बारिश हुई। मौसम विभाग का पूवार्नुमान है कि अगले दो दिन घनघोर बारिश होगी। इंदौर, होशंगाबाद,जबलपुर संभागों को विभग ने अलर्ट जारी कर दिया है, इस दौरान राजधानी भोपाल भी भीगेगा। इस साल प्रदेश में मानसून झूमता हुआ आया है। इसके आते ही मौसम सुहाना हो गया है। भोपाल में गुरुवार सुबह से ही बादल छाए रहे और हल्की बौछारों से शहर भीगता रहा। मौसम विभाग का कहना है प्रदेश में फिलहाल तीन सिस्टम सक्रिय हैं। इस वजह से अगले 48 घंटे तेज बारिश के आसार हैं। खासतौर से इंदौर, होशंगाबाद, जबलपुर संभागों में तो भारी बारिश की चेतावनी है। मालवा इलाके में गुरुवार को भी बारिश होती रही। रतलाम में पूरे शहर में जगह-जगह पानी भर गया। सड़कें तालाब बन गयीं। सीहोर में तो नदी-नाले जबरदस्त उफान पर रहे। भोपाल में आने वाले दो से तीन दिन तक लगातार हल्की हल्की बारिश हो सकती है। डिंडौरी, अनूपपुर, बैतूल और आसपास के जिलों में भी झमाझम बारिश के आसार हैं। इंदौर में 3 घंटे बारिश के बाद खुला मौसम: गुरुवार सुबह से 3 घंटे तक कभी तेज तो कभी रिमझिम बारिश ने पूरे इंदौर को तरबतर कर दिया, जिससे ज्यादातर चौराहे पानी से लबालब हो गए। बारिश के बाद सत्यसाईं, रसोमा, पाटनीपुरा, गीताभवन, विजयनगर, सायाजी, एमआर-9 सहित पूरा बीआरटीएस पानी-पानी हो गया।</p>

<p style="text-align: justify;"><strong>हल्की बारिश में ही शिवपुरी का हो गया हाल बेहाल</strong></p>

<p style="text-align: justify;">शिवपुरी। शिवपुरी में पिछले दो दिनों से हो रही हल्की बारिश से शिवपुरी शहर की पांच मुख्य सड़कों पर आवागमन बाधित हो गया है, इन सड़कों को सीवर खुदाई के दौरान खोद दिया गया था, तब से यह हालत बनी। दो बार ठेका होने के बाद भी अब तक इसका निर्माण कार्य नहीं हो पाया है। नगर पालिका के प्रभारी मुख्य नगरपालिका अधिकारी जी पी भार्गव के अनुसार शहर की माधव चौक से कलेक्ट्रेट तक की मुख्य सड़क तथा सर्किट हाउस से स्टेशन तक जाने वाली मुख्य सड़क सहित लगभग 5 सड़कों के ठेके जिस ठेकेदार द्वारा लिए गए थे। उनके द्वारा कार्य प्रारंभ नहीं किया गया है। उनके भुगतान को लेकर कुछ स्थिति विवाद की बनी थी जिसके कारण इन सड़कों का निर्माण कार्य अभी तक नहीं शुरू हो पाया है। शहर के नागरिकों का कहना है कि इन खराब सड़कों से सूखे में भी निकलना मुश्किल था। अब बारिश होने के बाद इन पर गड्ढे हो गए हैं,।</p>
