<p style="text-align: justify;"><strong>खंडवा</strong> &nbsp;। &nbsp; प्रशासन के समझौता प्रस्ताव पर मप्र निमाड़ परिक्षेत्र चालक-परिचालक संघ में दो फाड़ हो गए हैं। 15 दिन के लिए नए बस स्टैंड से सशर्त बस संचालन शुरू किया गया है। नए और पुराने दोनों बस स्टैंड से इंदौर रूट की बसें चलाने की मांग पर डटे संघ सदस्यों में से कई बसों के चालक परिचालक छठे दिन शनिवार से काम पर लौट आए है तो कई हड़ताल धरने में डटे हुए हैं। बस स्टैंड परिसर में ही हड़ताल पर बैठे चालक-परिचालक संघ के जिलाध्यक्ष रामचंद्र मालवीय ने कहा कि हम इंदौर रूट की बसें दोनों ही स्टैंड से चलाए जाने की मांग पर कायम हैं। यानी बसे पुराने बस स्टैंड से चलकर उप अड्डे दादाजी बस स्टैंड हेकर आए-जाए। उधर एसपी रुचि वर्धन मिश्र ने कहा कि 15 दिन तक व्यवस्था देखेंगे। यदि कोई परेशानी आती है तो अगला रास्ता निकालेंगे। जो सहमत हो गए वे प्रशासन द्वारा दोनों ही बस स्टैंड के लिए निर्धारित किए गए रूट के आधार पर बसों का संचालन कर रहे हैं। पुराने बस स्टैंड से जहां हरसूद-पुनासा रूट की ग्रामीण क्षेत्रों की बसें दौड रही हैं, वहीं नए दादाजी बस अड्डे से इंदौर, खरगोन और बुरहानपुर रूट की बसें चल रही हैं। लोकार्पण के बाद से वीरान पड़े नए बस स्टैंड पर भी शनिवार से रौनक है। सुरक्षा व्यवस्था के मद्देनजर पुलिस बल भी तैनात है। बस मालिकों से मोटरयान शुल्क तथा भूमि किराया शुल्क की पर्ची बनाई। यात्रियों की सुविधा के लिए लाउड स्पीकर पर बसों की जानकारी देने की व्यवस्था भी नगर निगम द्वारा शुरू कराई गई। यह भी तय है कि नसे बस अड्डे से जिन बसों का संचालन होगा, वे सुबह साढ़े 8 से रात 9 बजे तक के लिए है। शेष समय बसें पुराने बस स्टैंड से चलेगी। यह व्यवस्था दूरगामी है।</p>
