<p style="text-align: justify;"><strong>जबलपुर</strong>। जिला पंचायत की सामान्य सभा की बैठक में सोमवार को उस वक्त हंगामा हो गया जबकि अध्यक्ष मनोरमा पटैल ने एक आंगनवाड़ी केन्द्र की अनियमितताओं की शिकायत पर जांच न होने पर सीईओ व अधिकारियों पर लेन देन का आरोप लगा दिया। इस बात से खफा सीईओ हर्षिका सिंह व अन्य अधिकारियों ने बैठक का बहिष्कार कर दिया और कलेक्टर से जाकर शिकायत की। वहीं दूसरी तरफ जिला पंचायत अध्यक्ष मनोरमा पटैल ने बैठक के बहिष्कार करने पर अधिकारियों के खिलाफ भोपाल जाकर शिकायत करने का निर्णय लिया है। जानकारी के अनुसार जिला पंचायत की सामान्य सभा की बैठक सोमवार को जिपं कार्यालय में आयोजित की गई थी जिसमें अध्यक्ष ने रिठौरी में संचालित आंगनवाड़ी केन्द्र की अनियमितताओं की पूर्व में की गई शिकायत पर कार्रवाई न होने की बात रखी। इस पर उन्हें सीईओ ने जांच प्रक्रियाअनुसार करने की जानकारी दी। इस पर अध्यक्ष नाराज हो गर्इं और उन्होंने सीईओ सहित अधिकारियों पर आंगनवाड़ी केन्द्र से लेन-देन का आरोप लगा दिया। इससे सीईओ और अन्य अधिकारियों ने बैठक का बहिष्कार कर दिया और सीधे कलेक्टर छवि भारद्वाज के पास जाकर अध्यक्ष के व्यवहार की शिकायत कर दी।</p>
