<p style="text-align: justify;"><strong>भोपाल</strong> ।&nbsp; भोपाल और हबीबगंज सहित &lsquo;ए&rsquo; वन और &lsquo;ए&rsquo; कैटेगरी के स्टेशनों और वहां से गुजरने वाली ट्रेनों में खान- पान सहित अन्य यात्री सुविधाओं पर नजर रखने के लिए रेलवे अंडर कवर एजेंट तैनात करने की तैयारी में है। ये एजेंट अपनी रिपोर्ट सीधे रेल मंत्रालय को भेजेंगे। रेल मंत्रालय ने इनकी तैनाती के लिए तैयारी शुरू कर दी है। रेलवे अधिकारियों का कहना है कि स्टेशनों पर अंडर कवर एजेंट तैनात होने के कारण स्टेशनों और ट्रेनों में खान-पान की चीजों में गड़बड़ी करने वालों पर अंकुश लग सकेगा। इसके साथ ही रेलवे कर्मचारियों की बेरुखी से परेशान रहने वाले यात्रियों को भी राहत मिलेगी। ये एजेंट आम यात्री के रूप में खाने की क्वालिटी, कर्मचारी का व्यवहार और ट्रेनों तथा स्टेशनों पर बाकी सुविधाओं पर नजर रखेंगे। इसके बाद वह परफॉर्मेंस के आधार पर रेटिंग करेंगे और मंत्रालय को अपनी रिपोर्ट सौंपेंगे। इतना ही नहीं दलालों पर नजर रखने के लिए वह कतार में लगकर काउंटर से टिकट भी खरीदेंगे।</p>
