<p style="text-align: justify;"><strong>मुरैना&nbsp;</strong>।&nbsp; नाला नं. 1 को भूमिगत कर इस पर सड़क निर्माण के लिए अतिक्रमण हटाने की कार्रवाई शुक्रवार से निगम और प्रशासन तथा पुलिस बल के साथ प्रारंभ कर दी गई है। भारी मात्रा में पुलिस बल के साथ निगमायुक्त, अनुविभागीय अधिकारी ने जेसीबी मशीन के साथ होटल राधिका पैलेस से ही अतिक्रमण हटाना प्रारंभ किया। एक तरफ राधिका पैलेस की बाउण्ड्री को तोड़ा गया, दूसरी तरफ निगम ने अपनी टीआईटी कॉम्पलेक्स की बाउण्ड्री को भी तोड़ दिया। नाले के किनारे टीआईटी कॉम्पलेक्स की बनी दुकानों पर भी जेसीबी लहराई और उसने आगे का हिस्सा बिना किसी सूचना के तोड़ डाला। कई पत्रकार साथी और दुकान मालिकों ने समझाने की कोशिश की, लेकिन उन्होंने किसी की एक न मानी और तेज गति से अतिक्रमण मानकर दुकानों के आगे का हिस्सा तोड़ दिया। निगम के अधिकारियों ने बताया कि नाला नं. 1 पर 21 करोड़ की लागत से नाले को भूमिगत बनाया जा रहा है। इसके ऊपर सरकारी जमीन का जितना हिस्सा लोगों ने दबा रखा है उसे सड़क मार्ग के उपयोग में लेना है। काफी लम्बा चौड़ा सड़क मार्ग बनने के बाद इससे यातायात की व्यवस्थाओं में काफी इजाफा होगा। उन्होंने कहा कि जितने भी अतिक्रमणकारी है उन्हें पूर्व से सूचित कर दिया गया है कुछ लोग स्वत: ही अतिक्रमण हटाने में लगे हैं, लेकिन कुछ लोगों ने जान-बूझकर अतिक्रमण नहीं हटाया। इस कारण प्रशासन को सख्ती से जनता की सुविधा के लिए इस कार्य को अंजाम देना पड़ा। अभी अतिक्रमण हटाने कार्य नाले निर्माण तक लगातार जारी रहेगा।</p>
