<p style="text-align: justify;"><strong>जबलपुर</strong>। पमरे के जबलपुर रेल मंडल के जबलपुर-कटनी रेल खंड के देवरी स्टेशन पर मंगलवार को विद्युतीकरण कार्य में लगी एक ट्रेन का एक डिब्बा अचानक उस समय पटरी से उतर गया, जब इस ट्रेन को साइडिंग से मेन लाइन पर लाया जा रहा था, इस क्रम में कुछ देर के लिए रेल संचालन भी प्रभावित रहा। घटना की जानकारी लगने पर जबलपुर से दुर्घटना राहत गाड़ी को मौके पर भेजा गया। घटना के संबंध में बताया जाता है कि जबलपुर से कटनी के बीच इन दिनों विद्युतीकरण का काम तेजी से चल रहा है। 31 जुलाई तक काम पूरा करके उस पर बिजली के इंजन से रेल चलाने का टारगेट रेलवे बोर्ड ने दिया हुआ है, जिसके तहत पूरे रेल खंड में काम की गति तेज है, इसी के चलते मंगलवार दोपहर 12.40 बजे के लगभग विद्युतीकरण की सामग्री, वायर आदि सामग्री की ट्रेन देवरी स्टेशन की साइडिंग से मेन लाइन तरफ आ रही थी, तभी अचानक एक बोगी के दो पहिए पटरी पर उतर कर धंस गए।</p>

<p style="text-align: justify;"><strong>कई मीटर आगे बढ़ गई बोगी </strong></p>

<p style="text-align: justify;">पटरी पर उतरने के बाद भी कई मीटर तक गाड़़ी आगे बढ़ती रही, जिससे यहां पर स्लीपरों व पातों को नुकसान पहुंचा है। घटना की जानकारी तुरंत ही जबलपुर में मुख्य नियंत्रण कार्यालय को दी गई। जहां से 12.55 बजे के लगभग खतरे के 4 सायरन बजाए गए। जिसके लगभग आधा घंटा बाद दुर्घटना स्थल पर दुर्घटना राहत गाड़ी को रवाना किया गया।</p>
