<p style="text-align: justify;"><strong>भोपाल&nbsp;</strong>।&nbsp; आधा दर्जन कारोबारियों को लाखों की चपत लगाने वाली शातिर पायल सैम्युअल के खिलाफ गोविंदपुरा पुलिस ने शनिवार को मामला दर्ज कर लिया। इंदौर-भोपाल के आधा दर्जन लोगों को ठग चुकी पायल ने इस बार ज्वेलर्स कारोबारी से पांच लाख की ठगी की है। पीड़ित के लिए राहत यह है कि जालसाजों ने 50 सोने के सिक्कों की डील की थी। भुगतान नहीं होने पर 14 सिक्कों की डील रोक ली थी। पुलिस के अनुसार विजय नगर मार्केट में अजय अग्रवाल उर्फ मंग्गू भाई की ज्वेलरी शॉप है। कुछ महीने पूर्व उनका परिचित वैशाली नगर निवासी विपिन टंडन नीलबड़ निवासी अंशुल ताम्रकार को लेकर उनके पास पहुंचा था। विपिन ने बताया कि अंशुल सन शाइन इंवेट कंपनी में अधिकारी है। कंपनी की मालकिन पायल सैम्युअल है। उसने कहा था कि कंपनी कोे बांटने के लिए गोल्ड क्वाइन खरीदनी है। 4 लाख 70 हजार में सौदा हुआ। अंशुल ने उसी दिन की तारीख वाले चेक दिए और 14 सिक्के ले लिए। चेक बाउंस होने पर अजय ने दोनों से संपर्क किया। उन्होंने पायल से बात कराई। पायल ने कहा कि हस्ताक्षर मिलान न होने पर चेक बाउंस हुआ। वह दुकान पर आकर नकद भुगतान करेगी। कई बार संपर्क करने पर तीनों बहाने बनाते रहे। इस पर अजय ने गोविंदपुरा थाने में शिकायत की। जांच के बाद पुलिस ने विपिन टंडन, अंशुल ताम्रकार और पायल पर केस दर्ज किया है।</p>
