<p style="text-align: justify;"><strong>शाजापुर </strong>।&nbsp;<strong> </strong>&nbsp; डीजे बजाने की बात पर उपजे विवाद के बाद से शहर में हालात पूरी तरह से सामान्य हैं और पुलिस भी सुरक्षा के मद्देनजर चौक-चौराहों पर मुस्तैदी के साथ तैनात है, लेकिन इसके बाद भी शरारती प्रवृत्ति के कुछ लोग वाट्सअप और फेसबुक के माध्यम से अफवाह फैलाकर विवाद को बढ़ाने का असफल प्रयास कर रहे हैं। सोशल मीडिया का सहारा लेकर लोगों को विवाद के लिए उकसाने की कोशिश करने वाले ऐसे ही कुछ लोगों को चिन्हित कर कोतवाली पुलिस ने नोटिस भेजा है। गौरतलब है कि 16 जून को नई सड़क मनिहारवाड़ी क्षेत्र में डीजे बजाने की बात को लेकर दो समुदाय के बीच पथराव हो गया था और इस विवाद के बाद से शहर में स्थिति भी सामान्य है, परंतु तनाव को लेकर सोशल मीडिया पर इन दिनों शहर की फिजा बिगाड़ने के लिए विवादित पोस्ट की जा रही है। कोतवाली थाना प्रभारी आलोकसिंह परिहार ने बताया कि सोशल मीडिया पर विवादित और भड़काऊ पोस्ट करने के मामले में करणी सेना के धर्मेंद्र चौहान, मनिहारवाड़ी के जाकिर पिता रऊफ अली, धर्मेंद्रसिंह राणावत निवासी महिदपुर सहित दो अन्य लोगों को नोटिस दिया गया है। थाना प्रभारी परिहार ने बताया कि उक्त लोग फेसबुक को माध्यम बनाकर विवाद खड़ा करने के उद्देश्य से लोगों का शाजापुर में विधि विरुद्ध ढंग से जमावड़ा करने का प्रयास कर रहे हैं जिस पर नोटिस के माध्यम से चेतावनी दी गई है कि वे अपने फेसबुक आईडी से भड़काऊ पोस्ट हटा लें नहीं तो उनके खिलाफ आईपीसी की धारा एवं सूचना प्रौद्योगिकी अधिनियम के तहत मुकदमा दर्ज किया जाएगा। टीआई ने बताया कि यदि नोटिस के बाद भी संबंधित लोग अपनी हरकतों के बाज नही आए तो उनके विरुद्ध सख्त कार्रवाई की जाएगी। साथ ही उन्होंने आमजन से अपील की है कि सोशल मीडिया पर किसी भी तरह की पोस्ट कमेंट करने को लेकर सावधानी बरतें। ध्यान रखें कि उनकी पोस्ट से किसी व्यक्ति या समाज की भावनाएं आहत न हो।</p>
