<p style="text-align: justify;"><strong>सोच्चि</strong>। क्रोएशिया 1998 के बाद पहली बार फुटबॉल विश्व कप के सेमीफाइनल में जगह पक्की करने के इरादे से शनिवार को मेजबान रू स के खिलाफ क्वार्टरफाइनल मुकाबले में उतरेगा। क्रोएशिया ने स्वतंत्र राष्ट्र बनने के बाद पहली बार 20 साल पहले विश्वकप के लिए क्वालीफाई करने के बाद सेमीफाइनल तक का सफर तय किया था। फुटबॉल विश्वकप में इस बार आश्चर्यचकित करने वाले नतीजे मिले है, लेकिन क्रोएशिया को अंतिम आठ मुकाबले में इस से अच्छा करने का मौका शायद ही मिले। टीम ने 1998 में क्वार्टरफाइनल में जर्मनी को 3-0 से हराया था। जलाटको डालिच टीम ने ग्रुप चरण में अर्जेंटीना जैसे मजबूत दावेदार पर निडर खेल के बूते 3-0 की जीत दर्ज की थी। क्रोएशिया ने नाइजीरिया और आइसलैंड को भी शिकस्त दी और अपने ग्रुप में सबसे मजबूत टीम रही। क्रोएशिया ने नॉकआउट में डेनमार्क को पेनल्टी में हराया। जिसके बाद टीम यहां आत्मविश्वास के साथ पहुंची है।</p>

<p style="text-align: justify;"><strong>देशवासियों को तोहफा देना चाहेगा रूस </strong></p>

<p style="text-align: justify;">फीफा विश्वकप की मेजबानी कर रहा रूस क्रोएशिया के खिलाफ अपने देश की उम्मीदों का भार लेकर टूर्नामेंट के क्वार्टरफाइनल में उतरेगा, हालांकि रूसी टीम ने साफ किया है कि वह दबाव के बजाय रोमांच के लिए खेलेगी। रूस ने अंतिम-16 मुकाबले में स्पेन जैसी मजबूत टीम को पेनल्टी शूटआउट में 4-3 से हराकर बड़ा उलटफेर किया था। इस जीत के बाद हालत यह थे कि पूरे रूस में सड़कों पर देशवासियों ने उतरकर रातभर जश्न मनाया, जिससे कूड़े का पहाड़ एकत्र हो गया था।</p>
