<p style="text-align: justify;"><strong>इंदौर</strong>। गुरुवार सुबह हुई बारिश के दौरान बड़ा सराफा क्षेत्र में लगभग 60 साल पुराने एक जर्जर और पुराने मकान का पिछला हिस्सा भरभराकर गिर गया। निगम इस मकान को पहले ही खतरनाक घोषित कर चुका था और कई बार नोटिस देने की कार्रवाई हो चुकी थी, लेकिन इसे तोड़ने की कार्रवाई नहीं की गई। मकान के अन्य हिस्से में करीब 30 परिवार किराए से रहते हैं। हालांकि हादसे में कोई जनहानि नहीं हुई, लेकिन जैसे ही मकान का पिछला हिस्सा गिरा, पड़ोस के लोगों ने इस भवन को खाली कराया। यहां के किराएदारों को आसपास के मकान में शिफ्ट किया गया। दो माह पहले सरवटे बस स्टैंड के पास एमएस नामक होटल अचानक धराशायी हो गई थी। इस घटना के बाद नगर निगम ने खतरनाक निर्माणों को तोड़ने के लिए लम्बी सूची तैयार की थी। गुरुवार सुबह जब रिमझिम बारिश हो रही थी तभी बड़ा सराफा क्षेत्र का मकान नम्बर 19 का एक हिस्सा भरभराकर गिर गया। मकान का पिछला हिस्सा गिरने की सूचना पर नगर निगम का अमला मौके पर पहुंचा और भवन को पूरी तरह खाली कराया। निगम की टीम मलबा हटाने के काम में जुट गई है। वहीं किराएदारों को भी दूसरे स्थान पर व्यवस्था करने के निर्देश दिए हैं। बताया जा रहा है कि संपत्ति विवाद के चलते इस मकान की मरम्मत नहीं की जा रही थी। मकान मिट्टी, लकड़ी और चूने का बना हुआ है। बेहद जर्जर हो चुका मकान का पिछला हिस्सा तो धराशायी हो गया, लेकिन शेष मकान भी बेहद जर्जर हालत में है। निगम के मुताबिक जल्द ही इस मकान पर कार्रवाई की जाएगी।</p>
