<p style="text-align: justify;"><strong>मुरैना</strong>।<strong> </strong>बच्चों में फैल रही तमाम बीमारियों के बारे में परिवार के लोगों को जानकारी नहीं रहती और वह अनदेखे में इलाज कराते रहते हैं। इन्हीं तमाम समस्याओं को लेकर मप्र शासन स्वास्थ्य विभाग ने दस्तक योजना का शुभारंभ किया है। यह योजना 14 जून से 31 जुलाई तक चलेगी, जिसमें एएनएम, आंगनबाड़ी कार्यकर्ता और आशा कार्यकर्ता सहित चिकित्सा विभाग की टीम भी सम्मिलित रहेगी। शासन द्वारा 2 लाख 84 हजार का लक्ष्य रखा गया है, इसके लिए विकासखण्ड स्तर पर विभाग ने प्रशिक्षण देकर टीम को टेड किया है। यह जानकारी पत्रकारों के समक्ष डीपीएम एसपी श्रीवास्तव, डॉ. आर्शी बांदिल, डॉ. अजय गोयल ने दी। इस अवसर पर मनोज तोमर एवं बसंती राजौरिया एवं जनसंपर्क विभाग से रामनिवास टुण्डेलकर मौजूद थे। श्रीवास्तव ने बताया कि 5 वर्ष के बच्चों को स्वस्थ रखने की दृष्टि से शासन की यह योजना लागू की जा रही है, इसमें 11 गतिविधियों को सम्मिलित किया गया है। स्वास्थ्य विभाग की दस्तक देने वाली टीम को हर घर में पहुंचकर आंशिक रूप से टीकाकृत और छूटे हुए बच्चों के टीकाकरण स्थिति की जानकारी लेना और समुचित शिशु एवं बाल आहार पूर्ति व्यवहार को बढ़ावा देकर परिवार के लोगों को प्रेरित करना है। एसएनसीयू एवं एनआरसी से छुट्टी प्राप्त बच्चों में बीमारी की स्क्रीनिंग तथा फॉलोअप को प्रोत्साहन देना। बाल मृत्यु की छ: माह की जानकारी देना। इन सब के लिए टीम को तकरीबन आधा घंटा लगेगा। इसलिए एक की जगह डेढ़ माह का समय दिया गया है। टीम को जहां एक ओर बीमार नवजात शिशु की पहचान करनी है, वहीं बीमारी का भी पता लगाना है। इस दौरान यदि कोई अस्वस्थ्य परिवार में मिल जाता है तो टीम संवेदनशीलता से उसे भी चिकित्सा प्रदान करेगी। दस्तक समाज के लिए एक अनूठी पहल साबित होगी। दस्तक के द्वारा हर घर में पहुंचने वाली टीम को परिवार और घर के लोग भी अपना समझकर सहयोग करें। जिससे उन्हें योजना की विस्तृत जानकारी भी मिलेगी और उपयुक्त चिकित्सा के साधन भी मिल सकेंगे।</p>
