<p style="text-align: justify;"><strong>भोपाल</strong>। हमीदिया रोड स्थित भारत टॉकीज के सामने गुरुवार रात फुटपाथ पर सो रहे दो लोगों को तेज रफ्तार इनोवा कार चालक ने कुचल दिया। हादसा इतना भयानक था कि एक व्यक्ति कार के टायर और चेचिस के बीच फंस गया। उसे बमुश्किल बाहर निकाला गया। दोनों घायलों को हमीदिया अस्पताल पहुंचाया गया, जहां बरखेड़ी निवासी राकेश यादव (40) की मौत हो गई। दूसरे घायल की पहचान नहीं हो सकी है। शुक्रवार तड़के करीब तीन बजे हुए इस हादसे के बाद चालक कार छोड़कर फरार हो गया। उसकी तलाश की जा रही है। मंगलवारा पुलिस के मुताबिक इलाके में भीख मांगकर गुजारा करने वाले दो अज्ञात व्यक्ति रोजाना भारत टॉकीज के पास दुकानों के सामने फुटपाथ पर सोते थे। गुरुवार रात भी दोनों टॉकीज के ठीक सामने स्थित टाइल्स की दुकानों के सामने शटर के बाहर सो रहे थे। रात करीब तीन बजे अल्पना टॉकीज की तरफ से आ रही तेज रफ्तार इनोवा कार (एमपी-09 सीए 0121) के चालक ने उन्हें कुचलते हुए दुकान की शटर से कार भिड़ा दी। सूचना मिलते ही इलाके में गश्त कर रही मंगलवारा और हनुमानगंज थाना पुलिस की टीम मौके पर पहुंच गई। गंभीर रूप से घायल दोनों व्यक्तियों को इलाज के लिए हमीदिया अस्पताल पहुंचाया गया, जहां डॉक्टरों ने राकेश यादव को मृत घोषित कर दिया।</p>

<p style="text-align: justify;"><strong>अगले पहिये व चेचिस के बीच फंस गया था मृतक</strong></p>

<p style="text-align: justify;">हादसा इतना भयानक था कि मृतक राकेश यादव कार के अगले पहिये और चेचिस के बीच बुरी तरह से फंस गया था। पुलिस ने स्थानीय लोगों की मदद से उसे बाहर निकला, तब तक उसके शरीर का काफी खून बह चुका था। पुलिस ने टक्कर मारने वाले कार चालक के खिलाफ प्रकरण दर्ज कर लिया है। उसकी गिरफ्तारी के प्रयास किए जा रहे हैं।</p>

<p style="text-align: justify;"><strong>सोशल मीडिया से हुई मृतक की शिनाख्त</strong></p>

<p style="text-align: justify;">पुलिस ने बताया कि मृतक राकेश यादव मानसिक रूप से कमजोर था। दूसरा युवक भी मंदबुद्धि है। राकेश दो साल से घर से बाहर रह रहा था। पुलिस ने सोशल मीडिया पर दोनों के फोटो वायरल किए थे, जिसके माध्यम से राकेश के चाचा ने उसकी शिनाख्त की। कई बार दोनों रात-रात भर पुटपाथ पर बैठे रहते थे। उनका ठिकाना भारत टॉकीज के पास फुटपाथ था।</p>

<p style="text-align: justify;"><strong>इंदौर से लौट रही थी कार</strong></p>

<p style="text-align: justify;">फुटपाथ पर सोने वालों को टक्कर मारने वाली कार शंकर नगर अशोका गार्डन में रहने वाले गणेश भट्ट के नाम पर रजिस्टर्ड है। मामले की जांच कर रहे एएसआई छत्रपाल सिंह ने बताया कि कार मालिक से संपर्क हो गया है। उन्होंने बताया कि उनकी कार अशोका गार्डन में ही रहने वाला जाकिर नामक युवक चलाता है। गुरुवार को वह अपनी फैमिली को इंदौर छोड़ने के लिए कार लेकर गया था। वहां से लौटते समय उसने सवारियां बिठाई थीं। उन्हें स्टेशन छोड़ने के बाद वापस जाते समय हादसा हो गया। एएसआई सिंह ने बताया कि देर रात अचानक चालक को झपकी आने की वजह से यह हादसा हुआ होगा। हालांकि उसकी गिर&mu;तारी के बाद ही हादसे के सही कारणों का खुलासा हो पाएगा।</p>
