<p style="text-align: justify;"><strong>सेंट पीटर्सबर्ग</strong>। मेज़बान रूस ने तमाम अटकलों और आलोचनाओं को झुठलाते हुए लगातार दूसरे मैच में बेहतरीन प्रदर्शन किया और ग्रुप-ए मुकाबले में मिस्र को 3-1 से पीटकर फीफा फुटबॉल विश्वकप के नॉकआॅउट चरण में प्रवेश कर लिया है। रूस की यह लगातार दूसरी जीत है और उसके छह अंक हो गए हैं। मेजबान टीम ने इससे पहले अपने अभियान की धमाकेदार शुरुआत करते हुए सउदी अरब को 5-0 से हराया था। मैच का पहला हाफ गोलरहित रहने के बाद चारों गोल दूसरे हाफ में हुए। रूस ने दूसरा हाफ शुरू होते ही मिस्र के आत्मघाती गोल से बढ़त बना ली। रूस ने फिर तीन मिनट के अंतराल में दो गोल दागकर स्कोर 3- 0 कर दिया। मिस्र ने 73वें मिनट की पेनल्टी से हार का अंतर कम किया। मिस्र की यह लगातार दूसरी हार है, जिससे उसकी नॉकआॅउट दौर में जाने की संभावना लगभग समाप्त हो गई है।</p>
