<p style="text-align: justify;"><strong>भोपाल</strong> । भोपाल के तीन वालेंटियरी संगठनों नेशनल सेंटर फॉर हयूमन सेटलमेंटस् एंड एनवायर्नमेंट, चाइल्ड राइटस आॅब्जरवेटरी मप्र और महिला चेतना मंच ने मिलकर &lsquo;जलवायु परिवर्तन और पर्यावरण संरक्षण संसाधन केंद्र&rsquo; स्थापित करने की पहल की है। यह केंद्र नेशनल सेंटर फॉर हयूमन सेटलमेंट्स एंड एनवायर्नमेंट के परिसर में स्थापित किया जाएगा। इस संबंध में मंगलवार को हुई बैठक की अध्यक्षता निर्मला बुच ने की।</p>

<p style="text-align: justify;"><strong>बैठक में दिए गए सुझाव</strong></p>

<p style="text-align: justify;">इसमें पर्यावरणविद्, एकेडमियंस और विभिन्न क्षेत्रों के विषेषज्ञों ने भाग लिया और सुझाव दिए। बैठक में इस बारे में सर्वसम्मति थी कि इस तरह के केंद्र की आज की समय में बहुत प्रासंगिकता है और इसे महत्वाकांक्षी ढंग से स्थापित किया जाना चाहिए। युवाओं को पृथ्वी, इसके विभिन्न घटकों, इनके परस्पर संबंध और मानवीय गतिविधियों का इन पर प्रभाव के विषय में शिक्षित और जागरुक करना केंद्र की स्थापना का मकसद होगा। केंद्र में विभिन्न प्रकार की प्रासंगिक संसाधन सामग्री होगी और विशेषज्ञों की सेवाएं उपलब्ध रहेंगी। केंद्र विषय से जुड़ी कार्यशालाएं, सेमिनार और फिल्मों का प्रदर्शन आदि गतिविधियां संचालित करेगा। इसके साथ ही यह संसाधन केंद्र भोपाल स्थित अन्य संस्थाओं जैसे एप्को, क्षेत्रीय विज्ञान केंद्र और रीजनल नेचुरल हिस्ट्री म्यूजियम आदि के साथ समन्वय स्थापित कर कार्य करेगा, ताकि पर्यावरण संवेदी समाज विकसित किया जा सके।</p>
