<p style="text-align: justify;"><strong>ग्वालियर</strong> । &nbsp; डीडी मॉल के पीछे नौगजा रोड पर गंदे पानी की निकासी को लेकर स्थानीय लोगों ने हंगामा कर दिया। साथ ही जाम लगाकर वाहनों की आवाजाही रोक दी। इसके बाद सक्रिय हुए निगम अमले के राहत कार्य शुरू करने व पुलिस के दबाव बनाने पर धरना प्रदर्शन समाप्त हुआ। शुक्रवार को नौगजा रोड पर स्थानीय निवासियों द्वारा बीते दो-तीन दिन में बरसात के कारण गंदे पानी की निकासी व सफाई न होने से नाराज होकर जाम लगा दिया। स्थानीय लोगों का कहना था कि उन्होंने नगर निगम, मेयर, हेल्प लाइन से लेकर सीएम हेल्प लाइन तक शिकायत कर दी, लेकिन कोई कार्रवाई नहीं हो रही है। साथ ही मेयर की लोकमंत्रणा में लिखित शिकायत करने पर भी अधिकारियों ने हाथ खड़े कर दिए थे। इसी के चलते मजबूरी में लोगों को अपनी परेशानी दूर कराने के लिए जाम लगाना पड़ा है। हालांकि लोगों का विरोध होते देख निगम प्रशासन ने तत्काल नाले का मुहाना खोल गंदगी साफ कराने व सीवर समस्या हल करने के प्रयास शुरू किए गए। इसी बीच पुलिस ने राहगीरों को रोड जाम से हो रही तकलीफ दूर कराने के लिए धरना-प्रदर्शन बंद करने की हिदायत दी। जिसके बाद स्थानीय लोगों ने मौके से धरना-प्रदर्शन खत्म कर दिया।</p>
