<p style="text-align: justify;"><strong>ग्वालियर</strong>। मुख्यमंत्री जनकल्याण संबल योजना में जनमित्र केन्द्रों पर फॉर्म कम होने व फॉर्म के एवज में पैसे मांगने की शिकायतें आई हैं। निगमायुक्त पंजीयन में लापरवाही बरत रहे जनमित्र केन्द्र प्रभारियों पर सख्त कार्रवाई करें। साथ ही जिन्होंने फॉर्म बेचने की जुर्रत की है, उनके खिलाफ एफआईआर करवाएं। यह निर्देश उच्च शिक्षा मंत्री जयभान सिंह पवैया ने नगर निगम अधिकारियों के साथ विकास योजना व कार्यो की समीक्षा के दौरान दिए। बाल भवन में गुरुवार शाम आयोजित बैठक में उच्च शिक्षा मंत्री ने ग्वालियर विधानसभा क्षेत्र के कार्यों की समीक्षा कर कहा कि आनंदनगर सड़क निर्माण में देरी अब बर्दाश्त नहीं होगी। साथ ही टाइम लिमिट क्रॉस हुई तो इंजीनियर के खिलाफ कार्रवाई कर ठेकेदार को ब्लैक लिस्ट किया जाएगा। उच्च शिक्षा मंत्री ने घासमण्डी से कोटेश्वर मार्ग, हजीरा से चार शहर का नाका, सागरताल रोड, सेवानगर किला रोड इत्यादि का तत्परता से पेंच वर्क कराने के अलावा गेंडेवाली सड़क क्षेत्र में सत्यनारायण की पहाड़ी वाली टंकी से पेयजल की निर्बाध आपूर्ति करने के निर्देश भी बैठक में दिए। इसी तरह विनयनगर के कुशवाह मोहल्ला की पेयजल लाईन का काम जल्द से जल्द पूर्ण करने और वार्ड-1 के गौड़ मोहल्ला में नया नलकूप जल्द से जल्द खनित करने की हिदायत दी। बैठक में निगमायुक्त विनोद शर्मा ने जानकारी दी कि ग्वालियर विधानसभा क्षेत्र में 5 सड़कों के टेण्डर कर 6 करोड़ राशि से काम सितम्बर माह में शुरू होगा।</p>
