<p style="text-align: justify;"><strong>इंदौर</strong>। एक कंपनी के नौकर के साथ हुई साढ़े 7 लाख की लूट का पुलिस ने पर्दाफाश करते हुए नौकर, उसके दोस्त और उसकी बहन को गिरफ्तार किया है। नौकर ने ही लाखों हड़पने के लिए लूट की झूठी कहानी रची थी। पुलिस ने नौकर के कब्जे से रुपए भी जब्त कर लिए हैं। सीएसपी खजराना मनोज रत्नाकर ने बताया कि फरियादी निशित पिता अशोक सोमानी (28) निवासी गोमती नगर एबी रोड देवास के द्वारा थाने पर शिकायत की गई कि उसका नौकर भगवतीप्रसाद वर्मा देवास से 7 लाख 50 हजार रुपए लेकर 4.00 बजे चला था, जो शाम 7.30 बजे तक इंदौर नहीं पहुंचा। जिन-जिन व्यक्तियों को पेमेंट करना था, उन व्यक्तियों के फोन आने लगे कि उसका पेमेंट करने वाला एजेंट नहीं पहुंचा है। इसी कारण उनको दिक्कत आ रही है, इसलिए निशित ने भगवतीप्रसाद को फोन लगाया तो उसने फोन नहीं उठाया। उससे जब बात नहीं हुई तो पुन: फोन पर भगवतीप्रसाद ने बताया कि उसके साथ लूट की घटना हो गई है। किसी मोटरसाइकिल सवार ने राजबाग गार्डन के पास में उसकी आंखों में मिर्ची डालकर उसको लूट लिया है। वह इस बात की खबर पुलिस को करने जा रहा है, परंतु इतने में पुलिस को भी किसी और माध्यम से इस बात की खबर लगी कि किसी व्यक्ति ने स्टार चौराहे पर खड़े पुलिस अधिकारी कर्मचारियों को सूचना भेजी है कि उसके साथ लूट की घटना हुई है। सीएसपी रत्नाकर ने बताया कि छानबीन में गड़बड़ लगी। नौकर भगवती के कपड़ों पर लाल मिर्ची के निशान थे। इसके अलावा गाड़ी और उसके आसपास भी मिर्ची पाउडर के निशान थे। पुलिस ने जांच की तो पता चला कि भगवती देवास से पैसे लेकर 5 बजे के लगभग शिप्रा पहुंच गया था, फिर उसे इंदौर पहुंचने में ढाई-तीन घंटे क्यों लगे? पुलिस जांच में खुलासा हुआ कि भगवतीप्रसाद 4 साल पहले सोमानी स्टील में काम करता था। यहां पर पेमेंट के लेन-देन का काम का जिम्मा उसी के पास था, वह पैसे देने आता था। करीब डेढ़ माह पूर्व इसके द्वारा बैंक गार्ड रखने के नाम पर पैसे मालिक से लिए गए, पर गार्ड को नहीं रखा गया। उसने पैसे खुद रख लिए थे। इसको लेकर मालिक व नौकर में तनातनी भी हुई थी।</p>
