<p style="text-align: justify;"><strong>भोपाल</strong>। प्रदेश के अफसर तबादलों में अपनाई जा रही प्रक्रिया को लेकर खुश नहीं हैं। कई अफसर अपनी बात वरिष्ठ अधिकारियों के सामने रख चुके हैं, इसके बावजूद उनकी बात पर गौर नहीं किया जाता। पिछले दिनों बार-बार स्थानांतरण होने के कारण परेशान एक महिला तहसीलदार ने मुख्यमंत्री से लेकर प्रधानमंत्री तक को पत्र लिखकर अपनी पीड़ा बताई थी। अब बार-बार के स्थानांतरण से परेशान एक पुलिस अफसर ने मुख्य सचिव से गुहार लगाई है। ये हैं आईपीएस राजा बाबू सिंह। मप्र कैडर के एक वरिष्ठ आईपीएस अधिकारी राजा बाबू सिंह बार-बार तबादले से दुखी हैं। छह माह में ही तीन बार तबादले से परेशान होकर अधिकारी ने मुख्य सचिव बीपी सिंह को अपनी पीड़ा बताई है। उनका कहना है कि बार-बार ट्रांसफर होने के कारण फैमिली लाइफ डिस्टर्ब हो रही है। राजा बाबू सिंह मध्यप्रदेश कैडर के 1994 बैच के आईपीएस अफसर हैं जिन्हे हाल ही में पुलिस महानिरीक्षक सुरक्षा एवं समन्वय मप्र भवन नई दिल्ली से आईजी विस बल जबलपुर पदस्थ किया गया है। इससे पहले उनका इसी साल तीन बाद तबादला हो चुका है। उन्होंने सीएस को लिखे पत्र में कहा है कि पिछले छह माह में तीन बार उनका तबादला हो चुका है।</p>

<p style="text-align: justify;"><strong>बुंदेलखंड के गौरव, वीरता पदक से सम्मानित</strong></p>

<p style="text-align: justify;">राजाबाबू सिंह मध्य प्रदेश कैडर के वरिष्ठ आईपीएस अफसर हैं और उन्हें वीरता पदक से भी सम्मानित किया जा चुका हैे राजा बाबू उत्तरप्रदेश के बांदा जिले के पचनेही के रहने वाले हैं। उन्हें बुंदेलखंड क्षेत्र का गौरव मानते हुए वीरता के लिए पुलिस पदक से सम्मानित किया जा चुका है। तब राजाबाबू भिंड में पुलिस अधीक्षक के तौर पर कार्यरत थे और उन्होंने कई दस्यु गिरोहों का साहसिक ढंग से सफाया कर दिया था। वे केंद्रीय प्रतिनियुक्ति पर भारत-तिब्बत सीमा पर भी रह चुके हैं। उन्हें अरुणाचल प्रदेश में कमांडर के रूप में भी पदस्थ किया गया था।</p>
