<p style="text-align: justify;"><strong>&nbsp;ग्वालियर&nbsp;</strong>&nbsp;।&nbsp; वरिष्ठ भाजपा नेता एवं समाजसेवी स्व. पातीराम जैन की 18वीं पुण्यतिथि पर गुरुवार को समाजसेवी संस्था &lsquo;मदद&rsquo; ने श्रमवीर सम्मान समारोह एवं श्रद्धांजलि सभा का आयोजन किया। कार्यक्रम की मुख्य अतिथि मंत्री श्रीमती माया सिंह थीं। अध्यक्षता महापौर विवेक शेजवलकर ने की। इस अवसर पर महापौर ने हॉस्पिटल रोड का नामकरण स्व. पातीराम जैन मार्ग करने की घोषणा की। इस अवसर पर मायासिंह ने कहा कि आज हम भाजपा को जिस मजबूत स्वरूप में देख रहे हैं, वह स्व. पातीरामजी जैसे समर्पित, कर्मठ एवं जनसेवी नेताओं के परिश्रम का ही प्रतिफल है, जिन्होंने आपातकाल में जेल में यातनाएं सही और जेल से छूटने के बाद जनसंघ और फिर भाजपा के संदेश को जन-जन तक पहुंचाया। मायासिंह ने बताया कि सन 86-87 के दौर में वे जब डिप्टी मेयर थीं, उस वक्त निगम परिषद में एल्डरमैन के रूप में पदासीन स्व. जैन से काफी कुछ सीखने का मौका मिला। महापौर विवेक शेजवलकर ने पार्टी, सरकार व जनता के प्रति स्व. पातीराम जैन की सेवाओं का उल्लेख करते हुए बताया कि वे भाषण या लच्छेदार बातों की बजाए अपनत्व की भावना के माध्यम से लोगों को जोड़ते थे। समारोह को मप्र महिला आयोग की सदस्य श्रीमती प्रमिला वाजपेयी, अचलेश्वर न्यास के अध्यक्ष हरीदास अग्रवाल, निगम के पूर्व सभापति बृजेंद्रसिंह जादौन लालजी, मध्यक्षेत्रीय उद्योग व्यापार मंडल के अशोक बांदिल, कांग्रेस नेता दुष्यंत साहनी, कुशलचंद जैन कांटेवाले, राधामोहन शर्मा ने भी संबोधित किया।</p>

<p style="text-align: justify;"><strong>इन श्रमवीरों का हुआ सम्मान</strong></p>

<p style="text-align: justify;">समारोह में कर्मठता, ईमानदारी एवं समर्पण भाव से अपने कर्तव्य का निष्पादन कर रहे छह श्रमवीरों को सम्मानित किया गया। पहली बार दो महिला श्रमवीरों श्रीमती लच्छोबाई एवं श्रीमती चुकोटिया, एक दिव्यांग कौशल पांड के साथ लच्छीराम कुशवाह, राकेश कुशवाह एवं लालसिंह बाथम को शॉल, श्रीफल, प्रशस्तिपत्र एवं सम्मान निधि भेंटकर सम्मानित किया गया। संचालन चेंबर के मानसेवी सचिव डॉ. प्रवीण अग्रवाल ने किया। आभार मदद संस्था के अध्यक्ष निर्मल जैन ने किया। स्व. पातीराम जैन की पुण्य स्मृति में मदद समाजसेवी संस्था द्वारा हॉस्पिटल रोड पर पौधरोपण किया जाएगा।</p>
