<p style="text-align: justify;"><strong>नई दिल्ली</strong>। चुनाव आयोग ने दिव्यांग मतदाताओं की भागीदारी बढ़ाने की दिशा में उन्हें मतदान केंद्र तक पहुंचाने के लिए पब्लिक ट्रांसपॉर्ट की मुफ्त सुविधा देने, ब्रेल लिपि वाले मतदाता पहचान पत्र जारी करने और विशिष्ट मतदान केंद्र शुरू करने सहित कुछ अहम फैसले किए हैं। मतदान में दिव्यांगजनों की भागीदारी को सुनिश्चित करने के लिए आयोग द्वारा आयोजित राष्ट्रीय सम्मेलन के बुधवार को समापन सत्र को संबोधित करते हुए मुख्य चुनाव आयुक्त ओ पी रावत ने इन सहूलियतें को लेकर किए गए फैसलों की जानकारी दी। उन्होंने कहा कि दिव्यांग मतदाताओं को उनके शहर में एक सहायक के साथ मतदान केंद्र तक जाने के लिए पब्लिक ट्रांसपॉर्ट की मुफ्त सुविधा भी मिलेगी। रावत ने सम्मेलन के दौरान राज्य निर्वाचन कार्यालयों और सामाजिक संगठनों की ओर से मिले सुझावों को तीन महीने के भीतर अमल में लाने का भरोसा दिलाया।</p>
