<p style="text-align: justify;"><strong>इंदौर/मंदसौर</strong>। मंदसौर गैंगरेप केस में पीड़ित सात वर्षीय बच्ची की हालत में लगातार सुधार हो रहा है। उधर, इस जघन्य घटना के विरोध में शनिवार को भी प्रदर्शन जारी रहे। एमवाय अस्पताल के अधीक्षक वीएस पाल ने शनिवार को मेडिकल बुलेटिन जारी करते हुए बताया कि हमने 10 डॉक्टरों की टीम गठित की है, जिसमें 2 डॉक्टर बाहर से बुलाए गए हैं। हमने बच्ची को अर्ध ठोस आहार देना शुरू कर दिया है। बच्ची पूरी तरह होश में है और माता-पिता से बात भी कर रही है। बच्ची को दिल्ली एम्स भेजने के सवाल पर उन्होंने कहा, बच्ची के माता-पिता ने उसे किसी अन्य अस्पताल में स्थानांतरित करने की न तो कोई मांग रखी है, न ही एमवाय प्रशासन उसे कहीं और भेजने की फिलहाल कोई जरूरत महसूस कर रहा है। बच्ची को दो हफ्ते में अस्पताल से छुट्टी दी जा सकती है। दूसरा आरोपी रिमांड पर : पुलिस ने घटना के दूसरे आरोपी आसिफ को शनिवार शाम को अजाक थाने पर बनाए गए अस्थायी कोर्ट में पेश किया, जहां से उसे 5 जुलाई तक पुलिस रिमांड पर भेज दिया गया।</p>

<p style="text-align: justify;"><strong>सिंधिया बोले - आज मैं शर्म के कारण आंखें भी नहीं उठा सकता</strong></p>

<p style="text-align: justify;">कांग्रेस सांसद ज्योतिरादित्य सिंधिया ने मंदसौर गैंगरेप केस पर कहा, मप्र का नागरिक होने के नाते आज मैं शर्म से आंखें भी नहीं उठा सकता। जो पीड़ा उस बच्ची और परिजनों को उठानी पड़ी है, हम उसकी कल्पना भी नहीं कर सकते। सीएम को हाथ जोड़कर जनता से माफी मांगनी चाहिए। सिंधिया शनिवार को इस मामले को लेकर आयोजित कांग्रेस के कैंडल मार्च में शामिल होने इंदौर आए थे। मार्च से पहले सिंधिया ने एमवायएच में पीड़िता का हाल-चाल जाना और उसके माता-पिता और परिजनों से मुलाकात की।</p>

<p style="text-align: justify;"><strong>बच्चों की सुरक्षा के लिए एकजुट हों</strong></p>

<p style="text-align: justify;">नई दिल्ली। कांग्रेस अध्यक्ष राहुल गांधी ने मंदसौर की घटना पर दुख जताते हुए कहा है कि अपने बच्चों की सुरक्षा और दोषियों को सजा सुनिश्चित करने के लिए हमें एक राष्ट्र के तौर पर एकजुट होना होगा।</p>

<p style="text-align: justify;"><strong>विधायक सुदर्शन गुप्ता ने लिखा हुआ बयान पढ़कर जताया अफसोस</strong></p>

<p style="text-align: justify;">इंदौर। भाजपा विधायक सुदर्शन गुप्ता ने इस मामले में अपनी विवादित टिप्पणी पर शनिवार को अफसोस जताया। विधायक ने शुक्रवार को बच्ची के परिजनों से कहा था कि वे मंदसौर सांसद सुधीर गुप्ता को धन्यवाद दें, क्योंकि वे बच्ची का हाल जानने के लिए मंदसौर से इंदौर आए थे। लिखा हुआ बयान पढ़ते हुए गुप्ता ने शनिवार को कहा, मेरी किसी भी बात से किसी व्यक्ति की भावनाएं आहत हुई हों, तो मैं गहरा दुख प्रकट करता हूं। वहीं विधायक महेंद्र हार्डिया भी शनिवार को पीड़िता का हाल-चाल जानने एमवायएच पहुंचे। उनसे जब गुप्ता के बयान पर सवाल किया गया तो उन्होंने कोई जवाब नहीं दिया और चलते बने।</p>
