<p style="text-align: justify;"><strong>नई दिल्ली</strong>। किसी भी स्कूल के लिए उसकी नियम और कायदे उसके अनुशासन के लिए काफी अहम होते हैं लेकिन पुणे के एमआईटी विश्वशांति गुरूकुल स्कूल में नियमों को इस हद तक कठोर बना दिया गया कि बच्चों के अभिभावकों को इसके खिलाफ शिकायत करनी पड़ी। अभिभावकों की शिकायत है कि पुणे रोड पर स्थित स्कूल ने छात्रों की स्टूडेंट डायरी में नियमों की एक लंबी लिस्ट लिखी गई जो कि जरूरी और अनिवार्य कही गई। इसके अलावा बच्चों के पेरेंट्स को भारतीय दंड संहिता के उल्लेख सहित एक एफिडेविट भी साइन करवाया गया जिसके तहत अगर अभिभावक नियमों को नहीं मानते हैं तो उनके खिलाफ स्कूल शिकायत दर्ज कर सकता है।</p>

<p style="text-align: justify;"><strong>टॉयलेट इस्तेमाल के लिए दिया विशेष समय</strong></p>

<p style="text-align: justify;">इन नियमों में सबसे ज्यादा आपत्तिजनक नियम ये हैं कि छात्रों को टॉयलेट इस्तेमाल करने के लिए विशेष समय तय किया गया। यहां तक कि पानी पीने के लिए भी जो समय दिया गया है उसी में छात्र-छात्राओं को पानी पीने की अनुमति होगी। इसके अलावा स्कूली छात्राओं के लिए भी डायरी में जो नियम लिखे गए उसमें उनके लिए इनरवियर का रंग तक बताया गया कि छात्राओं को सफेद रंग के इनरवियर ही पहनने होंगे। इसके अलावा ईयरिंग के साइज तक बताए गए जो छात्राओं के लिए हैं।</p>

<p style="text-align: justify;"><strong>नया पैटर्न 15 जून से हो चुका है शुरू, डायरी में लिखे हैं नियम </strong></p>

<p style="text-align: justify;">स्कूल का नया शैक्षणिक टर्म 15 जून से शुरू हुआ था और छात्रों को 2 जुलाई को ये स्कूल डायरी दी गई। इसके बाद पेरेंट्स में विरोध हुआ और इसके खिलाफ उन्होंने प्राइमरी शिक्षा के डायरेक्टर से इसकी शिकायत की और कहा कि तुरंत इन नियमों को डायरी से हटवाया जाए।</p>
