<p style="text-align: justify;"><strong>भोपाल</strong> । &nbsp; पर्यटन विकास निगम को लोकप्रिय स्लोगन मप्र अजब है, गजब है। कुछ इसी तरह की तस्वीरें मध्यप्रदेश सतना जिले से आई हैं। सतना जिले के नागौद विधानसभा क्षेत्र के रमपुरवा धाम के 75 वर्षीय किसान विश्वनाथ पटेल के पास न तो कृषि यंत्र और न ही बैल। खेती भी एक बीघा के लगभग है। आर्थिक बदहाली में जी रहे विश्वनाथ पटेल के पास इतनी रकम नहीं है कि वे एक जोड़ी बैल खरीद सकें। खेती का रकबा इतना कम है कि उस पर ट्रैक्टर से जुताई भी नहीं हो सकती है। मजबून गरीब किसान को बैल की भूमिका निभानी पड़ी। राज्य सरकार किसानों के लिए तमाम सारी योजनाओं को अफसरों के जरिए क्रियान्वित कराती है। यहां तक कि सरकार सब्सिडी पर कृषि यंत्र और बैल खरीदने के लिए ऋण भी जीरो प्रतिशत ब्याज पर दिलाने का दावा करती है, जबकि ग्राउंड रियलिटी कुछ और है। नागौद विधानसभा क्षेत्रान्तर्गत रमपुरवा धाम गांव की ऐसी तस्वीर पीपुल्स समाचार को भेजी गई है, जिसमें धान का पौधा लगाने के लिए किसान को बैल बनना पड़ा। अपने पड़ोसी की मदद से विश्वनाथ पटेल ने बैल बनकर धान का पलेवा लगवाया। वे जब बैल बनकर पलेवा का काम कर रहे थे, तभी मैहर में सब्जी के थोक व्यापारी सुशील मिश्रा ने अपने मोबाइल से क्लिक कर पीपुल्स संवाददाता को भेज दिया। बैल बने किसान की तस्वीर आने के बाद &lsquo;पीपुल्स समाचार&rsquo; ने बैल बने किसान से बातचीत करना चाही। किसान के पास मोबाइल तक नहीं था। ऐसी स्थिति में उनके पड़ोसी गांव कोठी के रामानुज द्विवेदी से अनुरोध किया कि वे विश्वनाथ पटेल से बातचीत करवाएं, तब जाकर किसान से बातचीत हो पाई।</p>

<p style="text-align: justify;"><strong>सर जी, बैल बनना हमारी मजबूरी</strong></p>

<p style="text-align: justify;">है 75 वर्षीय किसान विश्वनाथ पटेल ने बघेली भाषा में बताया कि बैल कोई शौक से नहीं है। हमारे पास इतने पैसे नहीं हैं कि एक जोड़ी बैल खरीद सकें। खेती का रकबा इतना छोटा है कि ट्रैक्टर भी नहीं चलाया जा सकता। मरता, क्या ना करता। अपने पड़ोसी की मदद से मैंने जैसे- तैसे पलेवा कर धान का रोपा लगाया है। पटेल ने बताया कि बेटा आटो चलाता है, किन्तु हमसे दूर रहता है।</p>
