<p style="text-align: justify;"><strong>इंदौर </strong>।&nbsp;<strong> </strong>&nbsp; शहर की कान्ह और सरस्वती नदी को लेकर जब प्रशासन स्तर पर मामला नहीं सुलझा तो कई वर्ष पहले मामला ग्रीन नेशनल ट्रिब्यूनल कोर्ट में पहुंचा। जीएनटी कोर्ट में सुनवाई के बाद इंदौर की कान्ह और सरस्वती नदी के 18 किलोमीटर के क्षेत्र में इसे पुनर्जीवित करने का निर्णय हुआ। इस निर्णय के बाद लंबी लड़ाई और अधिकारियों की उपेक्षा के बीच चल रहे कार्यों के साथ मात्र दो किलोमीटर का कार्य ही 100 प्रतिशत करने का दावा अब प्रशासन करने लगा है, शेष क्षेत्रों में योजनाबद्ध तरीके से कार्य करने की बात हो रही है। नदी के जीर्णोद्धार में निगम की कई योजनाएं बाधा बनी हुई है तो कई स्थानों पर गैस पाइप लाइन ने नदी के कार्यों को रोक दिया है। जिला प्रशासन की अगुवाई में इंदौर की कान्ह-सरस्वती नदी के कार्यों को लेकर एक अच्छी पहल हुई, मगर नौकरशाही के कारण इस कार्य को जो गति मिलना चाहिए थी, वह नहीं मिली। फिर भी तमाम उलझनों के बीच अब प्रशासन यह कहने के लिए दम भर सकता है कि 2 किलोमीटर का कार्य पूरा कर आगे योजनाबद्ध तरीके से कार्य हो रहा है। शहर में निगम ने सिंहस्थ के दौरान नाला टेंपिंग का कार्य किया था और उस पर 77 करोड़ रुपए खर्च किए थे। इसके पहले सीवरेज की प्राइमरी लाइन 324 करोड़ रुपए की लागत से बिछाई थी। वह सब पानी में बह गया। यानी कान्ह-सरस्वती नदी के किनारे और बीच में इस लाइन को डाला गया था जो पाइप अब नदी- नाले में बहते नजर आ रहे हैं।</p>

<p style="text-align: justify;"><strong>एसटीपी ने लगाया नदी सफाई योजना को पलीता</strong></p>

<p style="text-align: justify;">नदी सफाई योजना में प्रशासन के साथ निगम को भी पूरी शिद्दत से कार्य करना था, मगर निगम ने ही बिजलपुर में सीवरेज ट्रीटमेंट प्लांट (एसटीपी) लगाने का कार्य शुरू कर दिया, जो इस योजना को पलीता लगा रहा है। इसी क्षेत्र में स्थिति जींस फैक्ट्रियों का केमिकल युक्त पानी नदी में बहाया जा रहा है, जो नहीं होना चाहिए। तेजपुर गड़बड़ी से दो किलोमीटर के क्षेत्र में ही करीब 40 कंपनियां ऐसी हैं, जो नदी को प्रदूषित कर रही हैं। नदी के कार्यों में लगी एजेंसियों को तेजपुर गड़बड़ी के पुल के नीचे ओर अमितेष नगर में गैस पाइप लाइन मिली है, जिसके कारण भी नदी सफाई का कार्य आगे नहीं बढ़ पा रहा है। कान्ह के अभियान में लगे कलेक्टर निशांत वरवड़े को उस समय आश्चर्य करना पड़ा, जब कुछ गांव के बच्चे स्कूल जाने के लिए नदी पर पेड़ को आड़ा पटकर नदी पार करते हैं। यहां पर कलेक्टर ने तुरंत अस्थायी पुल बनाने के निर्देश दिए हैं।</p>
