<p style="text-align: justify;"><strong>ग्वालियर</strong>। भीषण गर्मी एवं तेज उमस से जूझ रहे शहरवासियों को बुधवार को उस समय राहत मिल गई, जब शाम को अचानक आसमान में फिर काले बादल छा गए और तेज हवाओं को साथ पानी बरसने लगा। इसके पहले गत शाम को हुई वर्षा के बाद मौसम विभाग ने ग्वालियर-चंबल संभाग में दक्षिण-पश्चिम मानसून आने की घोषणा कर दी। बुधवार को दिन व रात का पारा 37.4 व 22.0 डिग्री सेल्सियस तक उतर आया, जिसके चलते हवा में नमी के कारण लोगों को राहत मिलती रही। रात 8.30 बजे तक 6.2 मिमी वर्षा रिकार्ड हुई। बुधवार की सुबह से शाम तक आसमान में हल्के बादल उमड़ते-घुमड़ते रहे, लेकिन बीच-बीच में धूप के कारण लोग तेज गर्मी व उमस से परेशान रहे। वहीं वातावरण में नमी की मात्रा अधिक होने जाने के कारण लोगों को कूलर के पानी के पंप बंद कर कूलर चलाना पड़े। वहीं दिन भर लोग पंखों के नीचे ही रहे। जिसके चलते लोगों को भीषण उमस परेशान करती रही। शाम 7 बजे लगभग दक्षिण दिशा की ओर से काले बादल शहर के ऊपर छाए रहे, देखते ही देखते गरज- चमक के साथ बूंदाबांदी शुरू हो गई और कुछ ही देर में झमाझम बारिश शुरू हो गई। जिससे लोगों को भीषण गर्मी व तेज उमस से राहत मिलती रही। इसके बाद देर रात्रि तक रुक-रुककर रिमझिम वर्षा होती रही।</p>
