<p style="text-align: justify;"><strong>भिंड</strong>। सामान्य वन मंडल के अधिकारियों और कर्मचारियों ने अपने ही डीएफओ एपीएस सेंगर के खिलाफ मोर्चा खोल दिया है। कर्मचारियों ने डीएफओ पर संगीन आरोप लगाकर मुख्य वन संरक्षक ग्वालियर और आला अधिकारियों से शिकायत की है। वन मंडल कर्मचारियों और अधिकारियों ने की गई शिकायत में डीएफओ पर गंभीर आरोप लगाते हुए कहा कि डीएफओ बदसलूकी, बेइज्जती, अत्याचार और प्रताड़ित करते हैं। नौकरी को नुकसान पहुंचाने की धमकी देते हैं। पैसों की मांग करते हैं। इतना ही नहीं डीएफओ की ओर से छुट्टी पास करने, क्लेम देने, स्थानांतरण आदि कार्यों में पैसों की मांग की जा रही है। इसकी पुष्टि कार्यालय के स्थापना शाखा से की जा सकती है। इसके प्रमाण उप वनमंडलाधिकारी निवास पर पुताई कार्य, वाहन मरम्मत कार्य या इस तरह के कार्य जिस पर वन मंडलाधिकारी को कमीशन नहीं मिलता है तो पास नहीं करते हैं। शिकायत करने वालों में सतेंद्र सिंह वन क्षेत्रपाल, राजू गौड़ वन क्षेत्रपाल, रामनरेश खेमरिया, भूप सिंह तोमर, रमेशबाबू गोयल, बलवीर यादव, रामहेत जाटव, राम कुमार खेमरिया, दयाराम जाटव, अमर सिंह जाटव, रामबिारी त्रिवेदी, सुरेश सिंह भदौरिया, सत्येंद्र सिंह कुशवाह, नरेश सिंह भदौरिया, मेवाराम जाटव, रणवीर सिंह भदौरिया, कोमल सिंह यादव, नरेंद्र हिंडौलिया, निर्मल वाजपेयी, सुरेंद्र आर्य, संजय तिवारी, हरीश भदौरिया ने शिकायत में आरोप लगाते हुए कहा कि डीएफओ रात में 12 बजे बरही बीट की महिला गार्ड को चेक करने पहुंचे। वहां महिला कर्मचारी को अनुपस्थित बताकर नोटिस दिया। इससे प्रताड़ित होकर महिला कर्मचारी अवकाश पर चली गई। कर्मचारियों ने कहा कि डीएफओ निवास पर पांच कर्मचारी जयकरण सिंह परिहार,पूरनलाल नरवरिया, दीनानाथ बघेल, शिवनारायण यादव, खुन्नी को घरेलू कार्य में लगाया है। निवास पर डयूटी करते एक साल होने जा रहा है, जबकि शासन ने इन कर्मचारियों को वनों की सुरक्षा के लिए तैनात किया है।</p>

<p style="text-align: justify;"><strong>आरामशीन से की जा रही है वसूली</strong></p>

<p style="text-align: justify;">शिकायत में डीएफओ के बंगले पर रहने वाले कर्मचारी के जरिए शहर की आरा मशीनों से वसूली कराने का आरोप भी लगाया गया है। साथ ही सरकारी वाहन क्रमांक एमपी 02 एवी 5891 का दुरुपयोग करने का आरोप लगाया है। कहा गया है कि डीएफओ और उनकी पत्नी घरेलू कार्य में सरकारी वाहन उपयोग करते हैं। उत्तरप्रदेश के इटावा, ओरैया वाहन ले जाकर शासन को हर माह 15-20 हजार रुपए का नुकसान पहुंचा रहे हैं। इसकी पुष्टि ड्राइवर रामहेत के मोबाइल लोकेशन से की जा सकती है।</p>
