<p style="text-align: justify;"><strong>जबलपुर</strong> ।&nbsp; पश्चिम मध्य रेलवे के जबलपुर मंडल अंतर्गत भिटौनी स्टेशन पर शुक्रवार की सुबह उस समय बड़ा रेल हादसा टल गया, जब स्टेशन से पेट्रोल के टैंकर भारत पेट्रोलियम के डिपो के अंदर शंटिंग कर ले जाए जा रहे थे, इसी दौरान एक टैंकर पटरी से उतर गया और कई मीटर तक खिंचता चला गया, जिससे रेल पटरियों व पांतों को नुकसान पहुंचा है। घटना की जानकारी लगते ही जबलपुर से दुर्घटना राहत गाड़ी को मौके पर रवाना किया गया। घटना के संबंध में बताया जाता है कि भिटौनी स्टेशन के समीप ही भारत पेट्रोलियम का डिपो है, जहां पर पेट्रोल, डीजल, केरोसिन व एलपीजी का भंडारण किया जाता है। यहां पर मालगाड़ियों के माध्यम से पेट्रोलियम पदार्थों की आपूर्ति की जाती है। शुक्रवार सुबह 8.30 बजे के लगभग जब पेट्रोल से भरे आॅयल टैंकर के रेक को स्टेशन से पेट्रोलियम डिपो शंटिंग करके ले जाया जा रहा था, तभी एक टैंकर जो डिपो के अंदर पहुंच गया था, अचानक पटरी से उतर गया और कई मीटर तक इंजन के साथ खिंचता चला गया, जिससे पांतों व पटरियों को काफी क्षति पहुंची है्र</p>

<p style="text-align: justify;"><strong>तत्काल रवाना किया दुर्घटना राहत यान</strong></p>

<p style="text-align: justify;">जब रेल पायलट को घटना का पता चला, तब उसने तत्काल ही गाड़ी को रोक दिया औैर घटना की सूचना भिटौनी स्टेशन को दी, जहां से जबलपुर सूचना दी गई, सुबह 9.30 बजे दुर्घटना राहत गाड़़ी को मौके पर रवाना किया गया। बताया जाता है कि पेट्रोल टैंकर पटरी से उतर कर जमीन में काफी अंदर तक धंस गया, यदि इसी स्थिति में उसे और आगे खींचा जाता तो वह पूरी तरह पलट सकता है, जिससे बड़ा हादसा हो सकता था।</p>
