<p style="text-align: justify;"><strong>कुआलालंपुर</strong>। भ्रष्टाचार के आरोपों का सामना कर रहे पूर्व मलेशियाई प्रधानमंत्री नजीब रजाक के 6 परिसरों से 27 करोड़ 30 लाख डॉलर (करीब 1872 करोड़ रुपए) की संपत्ति जब्त की गई। इनमें नकदी, जेवर और लग्जरी हैंडबैग शामिल हैं। ये छापे पिछले महीने मारे गए थे, लेकिन जब्त किए गए 5 ट्रक सामान की कीमत का अनुमान लगाने और दस्तावेजी कार्रवाई पूरी करने में 41 दिन लग गए। पुलिस ने अब इसका खुलासा किया है।&nbsp;&nbsp;</p>

<p style="text-align: justify;"><strong>करीब चार लाख रुपए वेतन मिलता था </strong></p>

<p style="text-align: justify;">पुलिस की आर्थिक अपराध शाखा के प्रमुख अमर सिंह ने कहा कि लगता है कि मलेशिया के इतिहास में यह सबसे बड़ी जब्ती है। पिछले महीने जब यह छापे मारे गए तो इतना अधिक सामान था कि इसे पांच ट्रकों में भरकर ले जाना पड़ा था। प्रधानमंत्री पद पर रहते हुए नजीब को महीने में 22 हजार 827 रिंगिट (करीब 4 लाख रुपए) वेतन मिलता था।&nbsp;</p>

<p style="text-align: justify;"><strong>नजीब पर घोटाले का आरोप </strong></p>

<p style="text-align: justify;">नजीब पर सरकारी कंपनी 1एमडीबी से 70 करोड़ डॉलर (करीब 4760 करोड़ रुपए) अपने निजी खाते में स्थानांतरित करने का आरोप है। इस साल मई में हुए चुनाव में रजाक के अगुआई वाले बीएन गठबंधन को हार का सामना करना पड़ा। इसके बाद महातिर मोहम्मद प्रधानमंत्री बने थे। उन्होंने नजीब और उनके परिवार के देश छोड़ने पर रोक लगा दी है। नजीब और उनकी पत्नी रोशमा मंसूर से जांच एजेंसी पूछताछ कर रही हैं।</p>
