<p style="text-align: justify;"><strong>श्योपुर</strong>। लोकायुक्त पुलिस ने बुधवार को श्योपुर में एक पंचायत सचिव को पांच हजार रुपए की रिश्वत लेते हुए दबोचा है। पकड़े गए आरोपी का नाम गिर्राज धाकड़ है और यह ग्राम पंचायत कटवई विजयपुर जिला श्योपुर का सचिव है। एक गिरफ्तारी वारंट पर आज दोपहर में ही जमानत मिलने के बाद पंचायत सचिव ने रिश्वत राशि की डिमांड की और पकड़ा गया। लोकायुक्त पुलिस अधीक्षक अमित सिंह के अनुसार पंचायत सचिव गिर्राज धाकड़ ने प्रधानमंत्री आवास योजना में शिकायतकर्ता शिवदयाल धाकड़ से 25 हजार रुपए की किश्त पास करने के लिए पांच हजार रुपए मांगे थे। इस पर शिवदयाल धाकड़ ने लोकायुक्त पुलिस को शिकायत की थी। इसके बाद लोकायुक्त पुलिस ने गिर्राज धाकड़ को दबोचने के लिए ताना- बाना बुना।</p>

<p style="text-align: justify;"><strong>गिरफ्तारी वारंट पर पेश हुआ जमानत मिली फिर रिश्वत ली</strong></p>

<p style="text-align: justify;">विशेष बात यह है कि पंचायत सचिव गिर्राज धाकड़ आज ही बिजली विभाग के एक केस में गिरफ्तारी वारंट पर न्यायालय में पेश हुआ था और वहां से जमानत मिलने के बाद जैसे ही न्यायालय से बाहर आया, और रिश्वत के पांच हजार रुपए लेने के लिए बेताव हो उठा। फरियादी ने जैसे ही इसे पैसे दिए लोकायुक्त पुलिस की टीम ने इसे दबोच लिया।</p>
