<p style="text-align: justify;"><strong>जबलपुर/सिवनी</strong>। मप्र के सिवनी जिले में पिछले दिनों अवैध रूप से जंगल की कटाई मामले में पकड़े गए एक ग्रामीण की वन अधिकारियों द्वारा की गई कथित पिटाई और उसकी मौत के बाद शुरू हुई जांच में अपराध का कोई सबूत हासिल नहीं हुआ है। बड़ी गंभीर बात है कि जिस मामले में ग्रामीण को अपनी जान गंवानी पड़ी, जांच में वह पूरी तरह झूठा पाया जा रहा है। गौरतलब है कि 5 जून को बरघाट परियोजना मंडल के बेहरई परिक्षेत्र स्थित कौंड़िया चौकी में डिप्टी रेंजर संतोष उइके तथा अन्य कर्मचारियों ने गंगपुर निवासी ग्रामीण रूपचंद्र को पकड़ा था। वन विभाग के मुताबिक उस पर आरोप था कि रूपचंद्र जंगल में अवैध कटाई कर रहा था और इसी बात को लेकर वन कर्मियों ने उसकी जमकर पिटाई कर डाली। इतना ही नहीं रूपचंद्र को उड़नदस्ता वाले वाहन से सिवनी-बालाघाट की सीमा पर ले जाकर आग के हवाले भी कर दिया गया। गिरफ्तार है रेंजर व अन्य आरोपी मृतक के परिजनों को जब जानकारी लगी और शोर हुआ तो पुलिस ने मुकदमा दर्ज किया। आरोपी डिप्टी रेंजर संतोष उइके समेत अन्य को गिरफ्तार कर लिया गया। पुलिस के हस्तक्षेप के बाद मामले में वन विभाग जिम्मेदारों को बचाने की पूरी कोशिश करता रहा। 15 जून तक मांगी थी रिपोर्ट बताया जाता है कि 8 जून को परियोजना के संभागीय प्रबंधक श्री मांझी द्वारा जांच के आदेश दिए गए और डिप्टी डीएम एसके त्यागी के नेतृत्व में 4 सदस्यीय टीम गठित की गई। जांच टीम को 15 जून तक प्रतिवेदन देना था, लेकिन ऐसा नहीं हो सका।</p>
