<p style="text-align: justify;"><strong>भोपाल</strong>। ये सुनने में भले अजीब लगे, लेकिन सोलह आने सच है कि इस्लाम नगर के ग्रामीणों को शवों के दाह संस्कार के लिए श्मशान घाट तक आने- जाने ओवर ब्रिज चाहिए। ग्रामीणों ने बाकायदा मुख्यमंत्री शिवराज सिंह चौहान से इसकी मांग की, क्योंकि श्मशान मार्ग से अतिक्रमण हटाने की मांग वर्षों से अनसुनी हो रही है। हुजूर तहसील के जगदीशपुर गांव उर्फ इस्लाम नगर के शवों को श्मशान घाट तक ले जाना मुश्किल हो गया है। बरसात में तो नामुमकिन हालात रहते हैं। श्मशान के रास्ते पर दबंगों द्वारा अतिक्रमण कर एक के बाद एक अवैध निर्माण करना मुख्य कारण है। सीएम हेल्पलाइन तक में शिकायत की, लेकिन अतिक्रमण के खिलाफ कार्रवाई होने के बजाय टालमटोल होेती आ रही है। दूसरी ओर, क्षेत्रीय विधायक और अन्य जनप्रतिनिधियों ने गांव वालों की सहूलियत के लिए श्मशान का शेड और चबूतरा बनवा दिया है।</p>

<p style="text-align: justify;"><strong>आधा एकड़ में आधा दर्जन लोगों का कब्जा</strong></p>

<p style="text-align: justify;">इस्लाम नगर श्मशान घाट का खसरा नंबर 36 ग्राम पुरा मनभावन में आता है। उसके बाद रास्ते वाला दूसरा खसरा नंबर 43 है। इसके बाद इस्लाम नगर का खसरा नंबर 162 है, जिससे होकर ही रास्ता आगे जाता है। खास यह है कि खसरा नंबर 162 काश्त कृषि का है। यानि इस पर किसी भी तरह का निर्माण नहीं किया जा सकता है। बावजूद इसी खसरा नंबर पर आधा दर्जन दबंगों ने दो-दो मंजिला मकान तान दिए हैं।</p>
