<p style="text-align:justify"><strong>इंदौर</strong>। शहर में आए दिन होने वाली घटनाओं के बाद भी निगम प्रशासन लापरवाह नजर आ रहा है। आवारा कुत्तों के आतंक से जनता हर जगह परेशान हो रही है। पहले तो गली- मोहल्लों में इनका आतंक था, अब स्टेशन व अस्पतालों में भी इनका आतंक छाने लगा है। दो-तीन घटनाएं होने के बावजूद इन्हें पकड़ने या हटाने के लिए निगम के अमले ने कोई ध्यान ही नहीं दिया। यह रोजाना रोगी, उनके परिजन व स्टेशनों पर यात्री इन आवारा कुत्तों के शिकार हो रहे हैं। गत दो माह में घटी कई घटनाओं में आवारा कुत्तों ने लोगों को घायल कर दिया है। शिकायत के बाद भी निगम के लापरवाह अफसर इस पर ध्यान ही नहीं दे रहे हैं। आचार संहिता के नाम पर अधिकारी एवं कर्मचारी आवारा पशुओं को हटाने व कुत्तों को पकड़ने की कार्रवाई ही नहीं कर रहे हैं। रेलवे स्टेशन एवं बड़े अस्पताल में स्थायी रूप से आवारा कुत्तों का जमावड़ा नजर आ रहा है। इन आवारा कुत्तों से जनता परेशान है। कई बार कुत्तों का झुंड लोगों पर लपकता है और उन्हें घायल भी कर देता है।</p>

<p style="text-align:justify"><strong>मुहिम पड़ी ठंडी</strong></p>

<p style="text-align:justify">शहर में आवारा कुत्तों को पकड़ने के लिए चलाई जाने वाली मुहिम भी आवारा पशुओं की मुहिम की तरह ही है। निगम का अमला जहां जाता है, वहां से पशु व कुत्ते गायब हो जाते हैं। यदि वे नहीं भागते हैं तो कर्मचारी ही उन्हें धीरे से भगा देते हैं। निगम की मुहिम पूरी तरह फेल नजर आ रही है।</p>

<p style="text-align:justify"><strong>बच्चों पर हमला कर घायल कर देते हैं</strong></p>

<p style="text-align:justify">शहर में जिस तरह अभियान चलाया जा रहा है, वैसे ही स्टेशन व अस्पताल में धरपकड़ करना होगी। अब तो यह लगता है कि कभी भी शहर के गली-मोहल्लों जैसे यहां भी कुत्तों का हमला हो सकता है। लोगों का कहना है कि गर्मी में प्लेटफार्म व अस्पताल परिसर में ये आवारा कुत्ते आराम फरमाते हैं, जैसे ही कोई व्यक्ति या बच्चा आता दिखता है, वे भौंकने लगते हैं। कुत्तों के भौंकने से डर के मारे, वे भागते हैं तो कुत्ते हमला कर उन्हें घायल कर देते हैं।</p>
