<p style="text-align: justify;"><strong>सेंट पीटर्सबर्ग</strong> । फुटबॉल विश्व कप में कल स्पेन के सफर का अंत होने के बाद उसकी हार को लेकर आरोप प्रत्यारोप का सिलसिला शुरू हो गया। स्पेन एक के बाद एक लगातार किसी तीसरे बड़े टूर्नामेंट में नाकाम रहा। कल रूस के खिलाफ प्री - क्वार्टर फाइनल मैच में मुकाबला नियमित एवं अतिरिक्त समय के बाद 1-1 से बराबर रहने पर स्पेन पेनल्टी शूटआउट में रूस से 3-4 से हार गया। स्पेन नीदरलैंड के हाथों 2014 के विश्व कप में हारकर पहले ही दौर से बाहर हो गया था और यूरो 2016 में प्री - क्वार्टर फाइनल में इटली के हाथों हारकर उसका सफर खत्म हो गया था। लेकिन इस बार विश्व कप में उसके सफर का अंत और दुखद रहा है क्योंकि वह दुनिया की 70 वें नंबर की टीम रूस से हारकर बाहर हुई है, जो विश्व कप में सबसे निचली रैंकिंग वाली टीम है।</p>
