<p style="text-align: justify;"><strong>मुरैना </strong>।<strong>&nbsp; </strong>बरसात की शुरूआत ने ही शहर की अव्यवस्थाओं की पोल खोल कर रख दी है। हर गली मोहल्ले में सीवर प्रोजेक्ट की नालियां खुदी पड़ी हैं, सड़कें धसक गई हैं। एमएस रोड और उससे जुड़ी गोपाल पुरा की गलियां सीवर प्रोजेक्ट के कारण ही ध्वस्त हंै। शहर के कई हिस्सों में पानी के निकास की व्यवस्था न होने के कारण जल भराव की स्थित बनी हुई है। थोड़ा सा पानी गिरने पर ही शहर तालाब बन जाता है। जिससे एबी रोड बैरियर से लेकर समूचे एमएस रोड पर हर घंटे में जाम की स्थिति बन जाती है। दूसरी तरफ निगम द्वारा चलाए गए अतिक्रमण अभियान ने जिन घरों की तोड़फोड़ कर दी गई है वो बरसात के कारण परेशान हैं। नाला नं. 1 का पटाव कार्य बरसात के कारण धीमी गति से चल पा रहा है, इस कारण समूचा शहर अव्यवस्थाओं की चपेट में है। वनखण्डी रोड पर हो रहे नाले निर्माण का कार्य बगैर किसी नापतौल के किया जा रहा है। कोई इंजीनियर और अधिकारी देखने नहीं गया, एजेंसी अपने मनमाने ढंग से बनाने में जुटी है। शहर की इन अव्यवस्थाओं के लिए जहां एक ओर निगम प्रशासन जिम्मेदार है, वहीं दूसरी तरफ जिला प्रशासन और स्थानीय नेता भी सहभागी हैं। आम जनता अव्यवस्थाओं के कारण परेशान है। इन अव्यवस्थाओं के जिम्मेदार भाजपा प्रशासन होने के कारण सत्ता पक्ष के लोग शांत होकर बैठे हैं। वहीं विपक्ष को भी जैसे अव्यवस्था फैलाने वालों ने खरीद लिया हो। इस तरह मौनावस्था धारण किए हुए है। चुनावी वर्ष में जहां एक ओर विकास की यात्रा निकाल रही है और लोगों को आकर्षित करने का प्रयास कर रही है, वहीं दूसरी तरफ अव्यवस्थाओं से जूझती जनता विकास तो दूर वह सामान्य व्यवस्थाओं के लिए मोहताज हो रही है।</p>

<p style="text-align: justify;"><strong>नाला नं. 1 का अतिक्रमण</strong></p>

<p style="text-align: justify;">नाला नं. 1 के पटाव में अतिक्रमण हटाने का कार्य जैसे बगैर प्लानिंग के प्रशासन कर बैठा हो। नापतौल में किसी का ज्यादा तो किसी का कम पटवारियों और आरआई ने मिलकर या तो प्रशासन को बेबकूफ बनाया या फिर प्रशासन के अधिकारियों ने जिम्मेदारी से अतिक्रमण की न प्लानिंग देखी। इस कारण कई लोगों के घर उजड़ गए और कई लोग बरसात में टूटी छत के नीचे गुजारा कर रहे हैं। टीआईटी कॉम्पलेक्टस की दुकानों की गैलरी जो एग्रीमेंट में टीआईटी ने नगरपालिका ने दी, उसे बिना प्लानिंग के ही तोड़ दिया।</p>
