<p style="text-align: justify;"><strong>भोपाल</strong>। मध्य प्रदेश और उत्तरप्रदेश की सीमा पर रामपुर रेत खदान को लेकर हुई 500 राउंड फायरिंग मामले में नायब तहसीलदार और थाना प्रभारी पर गाज गिरी है। यही नहीं, डिजियाना कंपनी की शिकायत पर चांदला विधायक आरडी प्रजापति के बेटों के खिलाफ यूपी मे एफआईआर दर्ज हो गई है। जबकि मप्र पुलिस ने घटना के 24 घंटे बाद भी गोलीचालन करने वाले उप्र के असामाजिक तत्वों के खिलाफ कोई कार्रवाई दर्ज नहीं की है। उल्लेखनीय है कि बुधवार को रेत खदान की इस लड़ाई में जमकर फायरिंग हुई थी और चंदला से भाजपा विधायक आरडी प्रजापति के पूर्व प्रतिनिधि रुद्र पटेल को भी गोली लगी थी, जिसे स्थानीय अस्पताल में भर्ती कराया गया है। मामले में रेतमाफिया से साठगांठ और लापरवाही के चलते नायब तहसीलदार रामकिशोर झरवडे को कलेक्ट्रेट तथा थाना प्रभारी गोयरा को लाइन अटैच कर दिया गया है। छतरपुर में रेत के अवैध कारोबार ने सारी सरहदें पार कर दी हैं। वे मप्र की सीमा पार तक आ पहुंचे। सीमा के पार उत्खनन होता देख विधायक प्रतिनिधि भड़क गए और दोनों पक्षों के बीच पहले कहासुनी हुई और बाद में गोलीबारी शुरू हो गई। गोलीबारी भी ऐसी कि नायब तहसीलदार और खनिज अधिकारी को रेत के गड्ढों में छुपकर अपनी जान बचानी पड़ी।</p>
